
ABSTRACT

Sistemul de recunoaştere mutuală a diplomelor şi calificărilor profesionale a fost instituit prin Directiva 89/48/CEE care avea, iniţial, un domeniu restrâns de aplicare. Directiva 92/51 din iunie 1992 a completat această directivă, lansând al doilea sistem general de recunoaştere a formării şi calificării profesionale. Raportul referitor la aplicarea directivei a pus în evidenţă absenţa datelor statistice, dificultăţi şi întârzieri importante, mai ales în Belgia, Grecia, Marea Britanie, Portugalia, Italia, Spania. Ulterior, au fost elaborate la nivel comunitar noi documente, mai ales Directiva 1999/42/CE, care a lansat cel de al treilea sistem general de recunoaştere, Directiva 2001/19/CE şi Regulamentul 1882/2003.

 Directiva din anul 1992 a fost înlocuită de Directiva 2005/36/CEE care a pus în aplicare un nou sistem de recunoaştere a calificărilor profesionale, contribuind la flexibilizarea pieţii muncii, la o creştere a gradului de liberalizare a prestării serviciilor, la extinderea recunoaşterii automate a calificărilor profesionale în mai multe domenii de activitate, precum şi la simplificarea procedurilor administrative de recunoaştere. Elaborarea şi aplicarea acestei directive a reprezentat un moment de modernizare globală a acestui sistem, după patru decenii de funcţionare a acestuia. Diferitele sisteme de recunoaştere a calificărilor profesionale au fost organizate pe niveluri şi, în funcţie de furnizarea datelor de către fiecare stat membru în legătură cu nivelurile de educaţie şi formare, acestea au fost incluse în nivelurile europene.
Directiva a consolidat şi celelalte directive de recunoaştere a calificărilor profesionale aplicabile în sectoare speciale (Directiva 77/452/CEE, Directiva 78/686/CEE, 78/1026/CEE, Directiva 80/154/CEE, Directiva 77/249/CEE referitoare la prestarea serviciilor de avocat şi la stabilirea acestora, etc).

Noul sistem general a intrat în vigoare pe 20 octombrie 2007, după o perioadă de transpunere de doi ani şi a înlocuit 15 directive existente în acest domeniu.

În perioada de transpunere 2005-2007, Comisia Europeană a cooperat permanent cu statele membre în scopul de a informa cetăţenii în legătură cu drepturile lor şi a acordat sprijinul pentru recunoaşterea calificărilor la nivel european. În intervalul 2006-2009 Directiva 2005/36/CEE a fost modificată de mai multe ori, mai ales după intrarea în UE a României şi Bulgariei (prin Directiva 2006/100/CE), prin notificările statelor membre care au solicitat modificări ale anexelor directivei şi prin Regulamentele 755/2008 şi 279/2009. 

Recunoaşterea diplomelor şi calificărilor profesionale pentru profesiile reglementate din România se aplică oricărui cetăţean al unui stat membru din UE sau din Spaţiul Economic European care doreşte să lucreze în România, independent sau ca angajat. 

În vederea implementării în România a prevederilor Directivei 2005/36/CE  s-a constituit, în iunie 2006, Grupul de lucru responsabil cu transpunerea Directivei 2005/36/CE, coordonat de Centrul Naţional de Recunoaştere şi Echivalare a Diplomelor (CNRED) şi format din reprezentanţi ai principalelor autorităţi competente pentru profesiile reglementate din România (autorităţi publice şi organizaţii profesionale).

De asemenea centrul recunoaşte diplomele şi documentele de studii pentru cetăţenii străini care solicită autorizaţie de muncă. 

4. Introducere

Tratatul de la Roma din 1957, prin care a fost constituită Comunitatea Europeană, a prevăzut cele patru libertăţi fundamentale caracteristice Pieţei Unice Europene – libera circulaţie a bunurilor, persoanelor, serviciilor şi capitalului. 

Semnificaţia şi practicile liberei circulaţii au fost stipulate în cadrul tratatelor, directivelor şi reglementărilor, dar şi în urma soluţiilor juridice oferite în limitele jurisdicţiei de către Curţile Europene. 
Elemente de bază care permit fundamentarea politicilor specifice liberei circulaţii a lucrătorilor şi serviciilor în spaţiul UE:

Principiul non-discriminării 

Libera circulaţie a lucrătorilor include şi interdicţia de a practica discriminarea pe criteriul nationalităţii pentru lucrătorii din statele membre în privinţa angajării forţei de muncă, a remuneraţiei şi altor condiţii de muncă şi angajare, ca şi în problema dreptului la protecţie socială şi avantaje fiscale.

Articolul 12 al Tratatului Comunităţii Europene interzice “orice fel de discriminare pe considerente de naţionalitate”. Discriminarea este înţeleasă ca reprezentând aplicarea, în circumstanţe asemănătoare, a unui tratament diferit, în funcţie de naţionalitate. La iniţiativa Curţii de Justiţie, principiul non-discriminării a fost extins, astfel încât în prezent stipulează principiul egalităţii, indiferent de naţionalitate, domiciliu sau sex. 
Recunoaşterea reciprocă 
Acest principiu a fost prevăzut de către Curtea de Justiţie în decizia sa privind speţa Cassis de Dijon din 1979, prin care se stipula că un produs obţinut şi comercializat în unul din statele membre trebuie acceptat şi în celelalte state membre.

Deşi principiul recunoaşterii reciproce se aplică în principal la produse, are, de asemenea, un impact şi asupra celorlalte libertăţi, în mod deosebit asupra celei legate de prestarea serviciilor, unde îmbracă forma calificării profesionale. Prevederile acquis-ului în acest domeniu reprezintă o parte fundamentală a întregului subiect şi se dovedesc de o importanţă deosebită, mai ales în cadrul industriei serviciilor financiare. 

Libera circulaţie a persoanelor 

Cadrul comunitar
:

Prevederi ale tratatelor
Articolul 14 (7a) Tratatul CE – constituirea pieţei interne, care include libera circulaţie a persoanelor;
Articolul 18 (8a) Tratatul CE – Cetăţenii Uniunii au dreptul de a se deplasa şi de a-şi stabili domiciliul în mod liber pe teritoriul oricărui stat membru;
Articolul 16 (73i) şi următoarele – noul Titlu IV – „Vize, regimul azilului, imigraţiei şi alte politici legate de libera circulaţie a persoanelor”;
Acordul de la Schengen din 1985 şi Convenţia de Aplicare de la Schengen din 1990.
Principalele regulamente şi directive
Directiva 90/365 – dreptul de rezidenţă pentru angajaţi şi lucrătorii independenţi care   şi-au încetat activităţile specifice (persoane pensionate);
Directiva 90/364 cu privire la dreptul de rezidenţă pentru toate persoanele care încă nu se bucură de acest drept conform regulamentelor Comunităţii;
Directiva 90/366 cu privire la dreptul de rezidenţă al studenţilor care exercită dreptul de formare profesională;
Regulamentul 1612/68, Directiva 73/148/CEE, Directiva 90/364/CEE, Directiva 90/365/CEE; 
Directiva 93/96/CEE – Membrii familiilor (soţiile şi copii sub 21 de ani) indiferent de naţionalitate au dreptul de rezidenţă ca un cetăţean al unui stat membru care îşi desfăşoară activitatea pe teritoriul unui alt stat membru. Aceste drepturi sunt deduse şi nu sunt independente de dreptul membrului de familie din UE

Conceptul de liberă circulaţie a persoanelor s-a modificat încă de la apariţia sa. Prima prevedere în acest domeniu avea în vedere numai libera circulaţie a persoanelor individuale considerate fie agenţi economici, angajaţi sau prestatori de servicii. Conceptul economic original a căpătat ulterior o semnificaţie mai amplă, căpătând o accepţiune mai largă în legătură cu ideea de cetăţean al Uniunii, în mod independent de activitatea economică.

Libera circulaţie a lucrătorilor
Cadrul comunitar
:
Prevederi ale tratatelor
Articolele 3 (1) (c), 14 si 39-42 (3) (c), 7a si 48-51 Tratatul CE

Regulamente şi directive
Regulamentul 1612/68

Regulamentul 1251/70

Directiva 68/360

Directiva 72/194

În cadrul acquis-ului comunitar, lucrătorul este definit ca fiind orice persoană care, pentru o perioadă determinată de timp, furnizează servicii pentru şi sub îndrumarea unei alte persoane, în schimbul acestei activităţi fiind remunerată.

O definiţie mai extinsă a lucrătorului a fost utilizată constant de către analiştii politicilor sociale, în ideea de a include în această sferă:

- cetăţenii care au un loc de muncă la care să revină sau care deja lucrează;

- cetăţenii care sunt în şomaj involuntar şi caută de lucru într-o altă ţară care a ratificat Acordul Economic European;

- cetăţenii care au lucrat în ţara gazdă, dar sunt şomeri sezonieri ca urmare a unor incapacităţi generate de boală, accident sau care au ajuns la vârsta de pensionare.

Libertatea de stabilire şi furnizare a serviciilor. 
Cadrul comunitar
:

Prevederi ale tratatelor
Articolele 3 (1) (c), 14 şi 43-55 (3 (c), 7a şi 52-66) Tratatul CE
Regulamente şi directive
Directiva 89/48 – primul sistem general de recunoaştere a diplomelor la nivel de învăţământ superior;
Directiva 92/51 – al doilea sistem general de recunoaştere a educaţiei şi pregătirii profesionale;
Directiva 99/42 – cu privire la recunoaşterea reciprocă a calificărilor pentru accesul la anumite profesii din domeniul comercial, industrial sau meşteşugăresc care nu sunt prevăzute în directivele anterioare;
Directivele sectoriale.

Tratatul CE stipulează că lucrătorii independenţi pot exercita în mod liber o activitate în două modalităţi: firma poate fi constituită în alt stat membru (libertatea de stabilire, Articolul 43 (52)) sau poate furniza serviciile pe teritoriul unui alt stat membru, chiar dacă rămâne în ţara de origine (libertatea furnizării serviciilor, Articolul 49 (59)).

Măsurile prevăzute de Tratat pentru a facilita libertatea stabilirii şi furnizării de servicii se referă la:

- Recunoaşterea reciprocă a diplomelor şi a altor calificări necesare în fiecare ţară, în vederea accesului la profesii
;

- Coordonarea reglementărilor naţionale cu privire la alegerea şi practicarea unei profesii, care implică armonizarea la un nivel minim a reglementărilor (spre exemplu, referitoare la pregătirea în vederea calificării necesare în profesiile medicale).

Actul Unic European
 din 1987 a reprezentat o revizuire a Tratatului de la Roma şi a precizat trăsăturile unei pieţe interne ideale, alcătuită dintr-o “zonă fără frontiere interne, în care este asigurată libera circulaţie a bunurilor, persoanelor, serviciilor şi capitalului”.
În 1999, Tratatul de la Amsterdam a oferit o soluţie de ordin politic pentru continuarea progreselor în domeniul liberei circulaţii, încorporând Acordul de la Schengen în cadrul Tratatului asupra Uniunii Europene. Astfel, Tratatul de la Amsterdam a introdus un nou Titlu IV în cadrul Tratatului Comunităţii Europene, acoperind următoarele domenii:

- Libera circulaţie a persoanelor;

- Controlul la frontierele externe;

- Azilul, imigraţia şi apărarea drepturilor cetăţenilor având naţionalitatea unei terţe ţări;

- Cooperarea judiciară în probleme de ordin civil.
2. Recunoaşterea diplomelor şi a calificărilor profesionale

Recunoaşterea transparentă şi reciprocă a diplomelor - atribut important al liberei circulaţii a lucrătorilor

Posibilitatea recunoaşterii unei calificări sau competenţe poate avea un rol vital în luarea deciziei de a lucra într-un alt stat UE. În consecinţă era necesar să se dezvolte un sistem european care să garanteze recunoaşterea reciprocă a competenţelor profesionale în diferite state membre. În cazul în care nerecunoaşterea unei calificări profesionale ar fi devenit un obstacol în calea mobilităţii lucrătorilor în UE, un astfel de sistem a fost considerat garantul asigurării libertăţii de circulaţie a lucrătorilor.  

Ca principiu de bază, orice cetăţean UE trebuie să poată exercita orice profesie în orice stat membru. Din păcate implementarea practică a acestui principiu a fost adesea îngreunată de cerinţele naţionale în ceea ce priveşte accesul pentru exercitarea unor anumite profesii în ţara gazdă.

Unul din obstacolele majore pentru persoanele care doresc să lucreze sau să înveţe într-o ţară europeană sau să se deplaseze între diverse sectoare ale pieţei muncii este reprezentat de recunoaşterea calificărilor şi competenţelor. Această dificultate a fost amplificată de diversificarea calificărilor, a sistemelor naţionale de recunoaştere a calificărilor, a sistemelor naţionale educaţionale, a schimbărilor permanente în aceste sisteme. Orice proiect european de cooperare transnaţională adresat formării profesionale a forţei de muncă la diferite nivele este finalizat prin oferirea unor documente ce atestă competenţele profesionale obţinute, de unde rezultă necesitatea realizării transparenţei acestora.

În scopul soluţionării acestor probleme, UE a introdus câteva instrumente care să faciliteze transferul calificărilor şi competenţelor în scopuri academice şi profesionale:
· Transparenţa diplomelor şi a certificatelor să se obţină printr-un mijloc unic şi uşor accesibil, în urma unei cooperări mărite în domeniul educaţiei şi formării profesionale şi a combinării tuturor instrumentelor. Acesta include, de exemplu, CV-ul european sau Training-urile Europass, 

· Acţiunea concretă în domeniul recunoaşterii şi al calităţii educaţiei şi formării profesionale. 
Totodată, Uniunea Europeană a stabilit un set de principii care să garanteze recunoaşterea mutuală a calificărilor profesionale pe întregul său teritoriu.

Aceste principii sunt:
• armonizarea cerinţelor de formare profesională care să permită recunoaşterea automată a calificărilor profesionale în sectorul sănătăţii (medici, asistente medicale, medici stomatologi, moaşe, medici veterinari, farmacişti) şi arhitecturii;

• recunoaşterea reciprocă, care se aplică tuturor profesiilor pentru care statele membre impun o calificare, cu excepţia profesiilor menţionate anterior; 

• recunoaşterea automată a experienţei profesionale pentru anumite profesii cum ar fi cele din sectoarele meşteşugăreşti, comerţ şi industrie;

• recunoaşterea calificărilor privind activităţile desfăşurate în domeniul comerţului şi distribuţiei de substanţe toxice;

• coordonarea legislaţiilor statelor membre referitoare la agenţii comerciali liber-profesionişti, care armonizează dispoziţiile dreptului civil cu privire la relaţia dintre părţile raportului comercial (Directiva 86/653/EEC).

Ultimele extinderi ale UE, ce au implicat integrarea de noi state cu tradiţii educaţionale diferite, au crescut gradul de diversitate. Aşadar s-a identificat nevoia de a stabili reguli comune pentru garantarea recunoaşterii competenţelor. 

Recunoaşterea reciprocă a diplomelor constituie mijlocul privilegiat pentru asigurarea liberei circulaţii a persoanelor, permiţând resortisanţilor comunitari să-şi pună în valoare formaţia şi calificarea profesională pentru a putea lucra oriunde pe teritoriul comunitar. Articolele 43 şi 47 TCE (versiunea consolidată) consacră libertatea persoanelor care exercită profesii independente de a se stabili şi de a presta servicii. 

Acest principiu era însă dificil de pus în aplicare atâta timp cât statele membre reglementau accesul la anumite profesii prin solicitarea îndeplinirii unor condiţii, printre care cea mai importantă o constituia prezentarea unei diplome care să ateste pregătirea profesională, în caz contrar cererea de autorizare a exercitării profesiei fiind refuzată. Statele membre au optat pentru o armonizare profesie cu profesie însă, în faţa încetinelii cu care se adoptau aceste directive sectoriale la nivel comunitar, Consiliul UE a decis să pună în practică un sistem general de recunoaştere reciprocă a diplomelor, destinat să asigure acest lucru pentru orice diplomă ce atestă o formaţie profesională de minimum trei ani. O astfel de diplomă, pentru a fi recunoscută, trebuia să fie eliberată de către autorităţile competente dintr-un stat membru, posesorul ei să fie resortisant al unui stat comunitar, iar profesia pe care acesta dorea să o exercite să fie reglementată în ţara gazdă. 

Scopul pe termen lung propus de CE a fost acela de a furniza tuturor persoanelor instrumente capabile să le permită să facă faţă provocărilor permanente ale societăţii, prin promovarea dezvoltării cunoştinţelor şi competenţelor pe tot parcursul vieţii. Cetăţenii trebuie să poată să-şi utilizeze calificările şi competenţele ca pe o monedă curentă, care poate fi dobândită într-un anumit sistem şi utilizată în altul.

Programe europene ca Leonardo da Vinci şi Socrates/Grundtvig au reprezentat  adevărate chei în susţinerea şi dezvoltarea educaţiei pe tot timpul vieţii şi dezvoltarea formării profesionale la orice nivel (vocational education and training).

Transparenţa şi recunoaşterea calificărilor în sistemul academic 

Reţeaua Centrelor Naţionale de Recunoaştere Academică
, creată la iniţiativa CE în 1984, acoperă toată aria europeană (state membre şi asociate). Aceste centre furnizează informaţii competente privind recunoaşterea academică a diplomelor şi competenţelor dobândite în timpul perioadelor de studii în străinătate (the academic recognition of diplomas and periods of study undertaken abroad). 
Consiliul Europei şi UNESCO-CEPES au realizat o reţea paralelă (ENIC). Prin suprapunerea celor 2 reţele NARIC-ENIC se acoperă o gamă largă de ţări.

În acelaşi timp, miniştrii educaţiei din peste 30 de ţări au stabilit la Bologna posibilităţile de realizare a unei arii educaţionale academice europene până în 2010       (Bologna Process).
Alte instrumente adresate transparenţei calificărilor sunt Sistemul European de Credite Transferabile
, introdus de CE cu mai mulţi ani în urmă şi, de curând, Suplimentul de Diplomă, introdus de CE şi UNESCO. 

Transparenţa şi recunoaşterea calificărilor în scopuri profesionale 

În cadrul ţărilor membre ale UE există reţele naţionale pentru recunoaşterea calificărilor profesionale
 (vocational qualifications). 
În paralel cu Suplimentul de Diplomă s-a realizat şi un Supliment la certificatele profesionale de atestare a calificărilor (Certificate Supplement).
În acelaşi scop CE a introdus şi un format european comun pentru realizarea CV-urilor  cu indicarea simplă şi eficientă a calificărilor şi competenţelor.

Pentru asistarea şi promovarea mobilităţii în cadrul pregătirii profesionale în condiţii asemănătoare viitorului loc de muncă, dar în ţări diferite de cea natală  (work-linked training) a apărut un alt instrument ce evaluează şi recunoaşte aceste perioade de pregătire (Europass). Europass este un instrument de asigurare a transparenţei abilităţilor profesionale. Este compus din 5 documente standard: 

- CV (Curriculum Vitae), 

- paşaport lingvistic, 

- certificate suplimentare, 

- diplome suplimentare, 

- document al mobilităţii Europass. 

Sistemul Europass simplifică interpretarea abilităţilor şi calificărilor în diferite părţi ale Europei. În fiecare ţară din UE şi SEE, centrele Naţionale Europass reprezintă punctele de informare principale asupra sistemului Europass.

În prezent şi Europass-ul funcţionează numai în statele membre UE.

Ca parte integrantă a creşterii cooperării în pregătirea profesională se înscriu şi coordonatele trasate la Bruges („Bruges process”) cu intenţia de a reuni toate instrumentele ante-menţionate într-o formă simplă care să permită o cât mai bună transparentă a certificatelor şi diplomelor. 
Cele mai importante reglementări ale UE în domeniul recunoaşterii reciproce a calificărilor au fost date de un set de directive (3+1) care au creat premisele unui Sistem General de recunoaştere şi de o serie de directive sectoriale care au reglementat diferite profesii. 
Directivele care stabilesc Sistemul General:

Directiva 89/48/CEE57 a pus bazele Primului Sistem General şi a reglementat calificările profesionale care au fost acordate prin recunoaşterea diplomelor din învăţământul superior care atestau educaţia profesională şi pregătirea pe o perioadă de minim trei ani. Directiva permitea indivizilor să practice o profesie în alt stat membru (SM), în calitate de lucrător independent sau de angajat, SM fiind “altul decât cel în care au dobândit calificarea profesională”. Unele din punctele centrale regăsite în cadrul directivei sunt: accelerarea procedurilor în vederea recunoaşterii; luarea în considerare a caracteristicilor sociologice diferite ale fiecărei ţări; caracteristicile experienţei profesionale sau ale perioadei de adaptare necesare acolo unde calificările prevăzute pentru aceeaşi profesie erau diferite în ţara de origine şi ţara gazdă; introducerea unui test de aptitudini care suplimenta perioada de adaptare; acordarea dreptului de recunoaştere asociaţiilor/organizaţiilor profesionale; constituirea unor autorităţi naţionale responsabile de primirea cererilor şi adoptarea deciziilor referitoare la recunoaştere; desemnarea unei persoane pentru a coordona amintitele autorităţi naţionale; transparenţa informaţiilor; evaluarea periodică, la fiecare doi ani, a aplicării Sistemului General în fiecare stat membru (inclusiv realizarea unor studii statistice cu privire la deciziile adoptate şi descrierea principalelor probleme întâmpinate în aplicarea directivei).
Directiva 92/51/CEE58 cu privire la un al doilea sistem general pentru recunoaşterea educaţiei şi pregătirii profesionale venea să completeze Directiva 89/48/CEE, luând în considerare educaţia şi pregătirea post-secundară, clarificând următoarele aspecte: definirea termenilor operaţionali; recunoaşterea procedurii pentru situaţiile în care statul gazda solicită deţinerea unui certificat; procedura de derogare pentru un stat membru de la acordarea către solicitant a dreptului de a alege între perioada de adaptare şi testul de aptitudini. În plus, Directiva oferă o listă a directivelor sectoriale care reglementează profesiile care nu intră sub jurisdicţia acesteia şi o listă a cursurilor care au o structură specială şi pentru care se recunoaşte o diplomă.
Directiva 1994/42/CE60 se referă la recunoaşterea calificărilor pentru activităţile profesionale regăsite în Directiva cu privire la liberalizare şi măsurile tranzitorii. Cele mai importante amendamente aduse de Directivă se referă la: dovedirea situaţiei financiare şi dovada împotriva riscurilor financiare; abolirea restricţiilor referitoare la libertatea furnizării serviciilor şi libertatea de stabilire pentru o serie de activităţi prezentate în anexă; recunoaşterea calificărilor formale acordate de alt stat membru; recunoaşterea calificărilor profesionale pe baza experienţei profesionale dobândite în alt stat membru; recunoaşterea altor calificări profesionale obţinute în alt stat membru.
A patra directivă care completează crearea Sistemului General pentru recunoaşterea calificărilor profesionale este Directiva 2001/19/CE61 (rezultatul iniţiativei SLIM – O Legislaţie mai Simplă pentru Piaţa Internă), care amendează Directivele 89/48/CEE şi 92/51/CEE şi o serie de directive sectoriale referitoare la profesiile de asistent medical, practician în domeniul dentar, chirurg veterinar, moaşă, arhitect, farmacist şi doctor. Principalele aspecte luate în considerare se referă la: recunoaşterea diplomelor dobândite de cetăţenii naţionali în terţe ţări; validarea experienţei dobândite de un solicitant după obţinerea diplomei. Noutatea adusă de această Directivă este adoptarea acordurilor de recunoaştere în cadrul cărora principiul de bază este recunoaşterea automată, în timp ce măsurile de compensare, cum ar fi perioada de adaptare, testul de aptitudini sau dovada unei experienţe profesionale anterioare sunt solicitate doar în situaţii excepţionale. Aceasta este cunoscută şi ca “reglementarea educaţiei şi pregătirii” şi explicată în articolul 1 (care amendeaza Directiva 89/48/CEE). 
Recent, Uniunea Europeană a reformat sistemul privind recunoaşterea reciprocă a calificărilor, în ideea de a face piaţa muncii mai flexibilă, de a continua liberalizarea furnizării de servicii, de a încuraja recunoaşterea automată a calificărilor, precum şi pentru simplificarea procedurilor administrative. În scopul depăşirii acestor diferenţe, UE a stabilit un sistem de recunoaştere a calificărilor profesionale. În condiţiile sistemului, a fost făcută o distincţie între profesiile reglementate (profesii pentru care sunt cerute legal anumite calificări) şi profesiile care nu sunt reglementate în ţara gazdă.

Astfel, ultimul document cu putere obligatorie care reglementează această importantă problematică la nivelul Uniunii, este Directiva 2005/36/CE. Apariţia Directivei 2005/36/CE privind recunoaşterea calificărilor profesionale se înscrie în procesul mai larg lansat de Uniunea Europeană de simplificare şi modernizare a legislaţiei comunitare privind regulile de funcţionare a Pieţei interne (”better regulation”). Noua Directivă introduce dispoziţii privind: libera prestare a serviciilor, extinderea câmpului de aplicare a principiului recunoaşterii automate, flexibilitatea procedurilor de recunoaştere şi cooperarea administrativă între autorităţile statelor membre în beneficiul cetăţenilor comunitari.

Directiva consolidează şi modernizează cadrul de reglementare descris prin cele 15 directive anterioare specifice, cu excepţia celor care se aplică avocaţilor, activităţilor în domeniul substanţelor toxice şi agenţilor comerciali. Aceasta este prima modernizarea completă a sistemului UE privind recunoaşterea calificărilor, de la introducerea sa, cu peste 40 de ani în urmă.

Termenul de transpunere al Directivei 2005/36/CE a fost 20 octombrie 2007.

Paşii către transparenţa calificărilor în Europa

 Cadrul European de Acordare a Calificărilor 
Cadrul European de Acordare a Calificărilor reprezintă prioritatea cheie a Comisiei Europene în procesul de recunoaştere a competenţelor profesionale. Principalele obiective ale acestui cadru sunt acelea de a crea legături între diferitele sisteme naţionale de acordare a calificării şi de a garanta simplificarea transferului şi recunoaşterii diplomelor. 

Centre Naţionale de Informare asupra Recunoaşterii Academice (NARIC) 
Reţeaua de Centre Naţionale de Informare asupra Recunoaşterii Academice a fost înfiinţată în anul 1984 la iniţiativa Comisiei Europene. NARIC consiliază pe probleme de recunoaştere a perioadelor de studiu peste graniţă. Având centre naţionale în toate statele membre, cât şi în spaţiul SEE, NARIC joacă un rol important în procesul de recunoaştere a calificărilor în UE. 

3. Directiva 2005/36/CE a Parlamentului European şi a Consiliului din 7 septembrie 2005 privind recunoaşterea calificărilor profesionale

Directiva prevede, având în vedere Tratatul de instituire a Comunităţii Europene şi, în special, articolul 40, articolul 47 alineatele (1) şi (2) şi articolul 55 ale acestuia, în temeiul articolului 3 alineatul (1) litera (c) din Tratat, eliminarea, între statele membre, a obstacolelor din calea liberei circulaţii a persoanelor şi serviciilor, unul dintre obiectivele Comunităţii. Pentru resortisanţii statelor membre, acest lucru include, în special, dreptul de a exercita o profesie, ca lucrători salariaţi, sau care desfăşoară o activitate independentă, într-un alt stat membru decât cel în care şi-au obţinut calificările profesionale. De asemenea, articolul 47 alineatul (1) din tratat, prevede adoptarea unor directive care au ca obiect recunoaşterea reciprocă a diplomelor, certificatelor şi a altor titluri oficiale de calificare.
În preambulul directivei se precizează că aceasta prezintă garanţia persoanelor care şi-au obţinut calificările profesionale într-un stat membru, de acces la aceeaşi profesie şi de exercitare a aceleiaşi profesii într-un alt stat membru, cu aceleaşi drepturi ca şi resortisanţii respectivului stat membru, că ea nu aduce atingere respectării de către profesionistul migrant a unor eventuale condiţii de exercitare nediscriminatorii, impuse de statul membru în cauză, acestea trebuind să fie justificate în mod obiectiv şi să fie proporţionale.
Pentru a facilita libertatea de a presta servicii, în directivă se precizează că este necesar să se prevadă norme speciale în vederea extinderii posibilităţii de a exercita activităţi profesionale cu titlul profesional original. În cazul serviciilor societăţii informaţionale furnizate la distanţă, trebuie să se aplice, de asemenea, dispoziţiile Directivei 2000/31/CE a Parlamentului European şi a Consiliului din 8 iunie 2000 privind anumite aspecte juridice ale serviciilor societăţii informaţionale, în special ale comerţului electronic, pe piaţa internă.

Ţinând seama de diferitele regimuri instituite, pe de o parte, pentru prestarea de servicii transfrontaliere temporare şi ocazionale şi, pe de altă parte, pentru stabilire, este necesar să se precizeze criteriile de diferenţiere între aceste două concepte în cazul deplasării prestatorului de servicii pe teritoriul statului membru gazdă.

Promovarea prestării de servicii trebuie asigurată în contextul strictei respectări a sănătăţii şi siguranţei publice, precum şi a protecţiei consumatorilor. Din acest motiv, trebuie prevăzute dispoziţii speciale pentru profesiile reglementate cu implicaţii în ceea ce priveşte sănătatea sau siguranţa publică care constau în prestarea, temporar sau ocazional, a unor servicii transfrontaliere.

Statele membre gazdă pot prevedea, după caz şi în conformitate cu legislaţia comunitară, cerinţe privind formularea declaraţiilor. Aceste cerinţe nu trebuie să impună sarcini disproporţionate prestatorilor de servicii, nici să împiedice sau să diminueze libertatea de a presta servicii. Necesitatea unor astfel de cerinţe trebuie să facă obiectul unei examinări periodice pe baza progreselor realizate în punerea în practică a unui cadru comunitar de cooperare administrativă între statele membre.

Prestatorul de servicii trebuie să facă obiectul aplicării nomelor disciplinare din statul membru gazdă care au o legătură directă şi specifică cu domeniul calificărilor profesionale, precum definirea profesiilor, domeniul de aplicare a activităţilor pe care le implică o profesie sau care îi sunt rezervate, utilizarea titlurilor şi abaterile profesionale grave care au o legătură directă şi specifică cu protecţia şi siguranţa consumatorilor.

Menţinând, pentru libertatea de stabilire, principiile şi garanţiile care stau la baza diferitelor sisteme de recunoaştere în vigoare, este necesar să se îmbunătăţească normele acestora în temeiul experienţei dobândite. De asemenea, directivele au fost modificate în mai multe etape şi se impune reorganizarea şi raţionalizarea dispoziţiilor lor prin uniformizarea principiilor aplicabile. 

Directiva nu aduce atingere posibilităţii statelor membre de a recunoaşte, în conformitate cu propriile reglementări, calificările profesionale obţinute în afara teritoriului Uniunii Europene de către resortisanţi ai unei ţări terţe. În orice caz, orice recunoaştere trebuie realizată prin respectarea condiţiilor minime de formare profesională pentru anumite profesii. 
În cazul profesiilor reglementate de sistemul general de recunoaştere a titlurilor de calificare, denumit în continuare „sistem general”, statele membre trebuie să îşi menţină dreptul de a stabili nivelul minim de calificare necesar pentru a garanta calitatea serviciilor prestate pe teritoriul lor. Cu toate acestea, în temeiul articolelor 10, 39 şi 43 din tratat, nu trebuie să poată impune unui resortisant al unui stat membru să obţină calificări, pe care le stabilesc în general numai în raport cu diplomele eliberate în cadrul sistemului naţional de învăţământ, în cazul în care persoana în cauză a obţinut deja toate sau o parte din aceste calificări într-un alt stat membru. În consecinţă, este necesar să se prevadă ca orice stat membru gazdă în care este reglementată o profesie să aibă obligaţia de a lua în considerare calificările obţinute într-un alt stat membru şi de a verifica dacă acestea corespund celor pe care le solicită. 
Cu toate acestea, sistemul general nu împiedică un stat membru să impună unei persoane care exercită o profesie în respectivul stat membru cerinţe speciale motivate de punerea în aplicare a normelor profesionale justificate de interesul general. Acestea se referă, de exemplu, la organizarea profesiei, la elaborarea standardele profesionale, inclusiv deontologice, la control şi responsabilitate.

Directiva nu urmăreşte să aducă atingere interesului legitim al statelor membre de a împiedica pe unii dintre cetăţenii săi să se sustragă în mod abuziv de la aplicarea dreptului naţional în materie de profesii.

Prezenta directivă are ca obiect recunoaşterea de către statele membre a calificărilor profesionale obţinute în alte state membre. Cu toate acestea, directiva nu are ca obiect aplicarea de către statele membre a deciziilor de recunoaştere luate în temeiul prezentei directive de alte state membre. În consecinţă, o persoană care posedă calificări profesionale recunoscute în temeiul prezentei directive, nu se poate prevala de această recunoaştere pentru a obţine, într-un stat membru de origine, drepturi diferite de cele pe care i le conferă calificarea profesională pe care a obţinut-o în respectivul stat membru, cu excepţia cazului în care face dovada că a obţinut calificări profesionale suplimentare în statul membru gazdă.
Pentru a stabili mecanismul de recunoaştere pe baza sistemului general, este necesară regruparea pe diferite niveluri a diverselor sisteme naţionale de educaţie şi de formare profesională. Aceste niveluri, care se stabilesc numai pentru funcţionarea sistemului general, nu au nici un efect asupra structurilor naţionale de educaţie şi de formare profesională, nici asupra competenţei statelor membre în domeniu. Mecanismul de recunoaştere stabilit prin directivele 89/48/CEE şi 92/51/CEE rămâne neschimbat. 
În absenţa armonizării condiţiilor minime de formare profesională pentru accesul la profesiile reglementate de sistemul general, trebuie ca statul membru gazdă să aibă posibilitatea de a impune o măsură compensatorie. Această măsură trebuie să fie proporţională şi trebuie să aibă în vedere, în special, experienţa profesională a solicitantului. Experienţa atestă faptul că cerinţa referitoare la o probă de aptitudini sau la un stagiu de adaptare, în funcţie de opţiunea migrantului, oferă garanţii adecvate în ceea ce priveşte nivelul de calificare a acestuia, astfel încât orice derogare de la această opţiune trebuie justificată, în fiecare dintre cazuri, de o motivaţie imperioasă de interes general.

Pentru a favoriza libera circulaţie a profesioniştilor, asigurând totodată un nivel adecvat de calificare, diverse asociaţii şi organizaţii profesionale sau statele membre trebuie să poată propune platforme comune la nivel european. Prezenta directivă trebuie să ţină seama de aceste iniţiative, în anumite condiţii, respectând competenţa statelor membre de a stabili calificările necesare pentru exercitarea unor profesii pe teritoriul lor şi conţinutul şi organizarea sistemelor lor de educaţie şi de formare profesională, precum şi dreptul comunitar, în special a dreptului comunitar privind concurenţa şi, promovând totodată, în acest context, un caracter automat de recunoaştere în cadrul sistemului general. 
Asociaţiile profesionale care sunt în măsură să prezinte platforme comune trebuie să fie reprezentative la nivel naţional şi european. O platformă comună reprezintă un ansamblu de criterii care permit compensarea la maxim a diferenţelor importante identificate între cerinţele de formare profesională în cel puţin două treimi din statele membre, inclusiv în toate statele membre care reglementează respectiva profesie. Aceste criterii pot cuprinde, de exemplu, cerinţe precum o formare profesională suplimentară, o perioadă de adaptare sub forma unui stagiu, o probă de aptitudini, un nivel minim prevăzut de practică profesională sau o combinaţie între acestea. Pentru a lua în considerare toate situaţiile pentru care nu există încă nici o dispoziţie privind recunoaşterea calificărilor profesionale, sistemul general ar trebui extins la cazurile care nu sunt reglementate de un sistem specific, fie pentru că profesia în cauză nu face obiectul unuia dintre aceste sisteme, fie pentru că, deşi profesia face obiectul unui sistem specific, solicitantul nu îndeplineşte, dintr-un motiv special şi excepţional, condiţiile necesare pentru a beneficia de respectivul sistem.

Este oportună simplificarea normelor care permit accesul la un anumit număr de activităţi industriale, comerciale şi artizanale în statele membre în care aceste profesii sunt reglementate, în măsura în care respectivele activităţi au fost desfăşurate în decursul unei perioade rezonabile şi suficient de recente într-un alt stat membru, menţinând totodată, un sistem de recunoaştere automată bazat pe experienţa profesională.

Libera circulaţie şi recunoaşterea reciprocă a titlurilor de calificare de medic,  asistent medical generalist, medic stomatolog, medic veterinar,  moaşă,  farmacist şi  arhitect trebuie să se bazeze pe principiul fundamental al recunoaşterii automate a titlurilor de calificare pe baza coordonării condiţiilor minime de formare profesională. De asemenea, accesul în statele membre la profesiile de medic, de asistent medical generalist, de medic stomatolog, de medic veterinar, de moaşă şi de farmacist trebuie condiţionat de necesitatea deţinerii unei calificări determinate, care reprezintă garanţia că persoana în cauză a urmat studii care îndeplinesc condiţiile minime stabilite. Acest sistem ar trebui completat printr-o serie de drepturi dobândite de care să beneficieze profesioniştii calificaţi în anumite condiţii. 
Pentru a ţine seama de caracteristicile sistemului de calificare a medicilor şi medicilor dentişti şi de acquis-ul comunitar corespunzător în domeniul recunoaşterii reciproce, se justifică menţinerea, pentru toate specializările recunoscute la data adoptării directivei, a principiului recunoaşterii automate a specializărilor medicale sau în stomatologie, comune cel puţin pentru două state membre. În schimb, pentru simplificarea sistemului, extinderea recunoaşterii automate la noi specializări medicale după data intrării în vigoare a prezentei directive trebuie să se limiteze la specializările comune pentru cel puţin două cincimi din statele membre. 
De asemenea, directiva nu împiedică statele membre să convină, în ceea ce priveşte anumite specializări medicale şi în stomatologie care le sunt comune, dar care nu fac obiectul unei recunoaşteri automate în sensul prezentei directive, asupra recunoaşterii automate în conformitate cu propriile norme. Recunoaşterea automată a titlurilor oficiale de calificare ca medic cu formare de bază nu trebuie să aducă atingere competenţei statelor membre de a asocia sau nu activităţi profesionale acestor titluri.

Toate statele membre trebuie să recunoască profesia de medic dentist ca profesie specifică şi distinctă de cea de medic, specializat sau nu în                odonto-stomatologie. Statele membre trebuie să se asigure că formarea medicului dentist îi conferă acestuia competenţele necesare pentru toate activităţile de prevenire, diagnostic şi tratament privind anomaliile şi bolile dentare, bucale, maxilare şi ale ţesuturilor asociate. Activitatea profesională de medic dentist trebuie exercitată de către titularii unui titlu de calificare ca medic dentist prevăzut în  directivă. Nu s-a dovedit necesară impunerea unei metode standardizate de formare profesională a moaşelor în toate statele membre. Dimpotrivă, este necesar ca statele membre să aibă maximă libertate în organizarea sistemului lor de învăţământ.

În scopul simplificării, trebuie să se facă o trimitere la noţiunea de „farmacist” pentru a delimita domeniul de aplicare a dispoziţiilor privind recunoaşterea automată a titlurilor de calificare, fără a se aduce atingere caracteristicilor speciale ale reglementărilor naţionale specifice acestei activităţi. Titularii titlurilor de calificare ca farmacist sunt specialişti în domeniul medicamentelor şi, prin urmare, trebuie să aibă acces, în principiu, în toate statele membre, la o gamă minimă de activităţi în acest domeniu. În definirea acestei game minime, prezenta directivă, pe de o parte, nu trebuie să aibă ca efect limitarea activităţilor accesibile farmaciştilor în statele membre, în special în ceea ce priveşte analizele de biologie medicală, şi, pe de altă parte, nu trebuie să creeze un monopol pentru respectivii profesionişti, acest lucru fiind în continuare exclusiv de competenţa statelor membre. 

Dispoziţiile directive nu aduc atingere posibilităţii statelor membre de a impune condiţii suplimentare de formare profesională pentru a avea acces la activităţi neincluse în gama minimă de activităţi coordonată. Prin urmare, statul membru gazdă care solicită astfel de condiţii trebuie să le poată impune resortisanţilor titulari ai unor titluri de calificare, care fac obiectul unei recunoaşteri automate, în sensul prezentei directive.

Directiva nu asigură coordonarea tuturor condiţiilor de acces la activităţile din domeniul farmaciei şi de exercitare a acestora. În special, repartizarea geografică a farmaciilor şi monopolul de distribuţie a medicamentelor, trebuie să fie în continuare de competenţa statelor membre. Directiva nu aduce atingere actelor cu putere de lege şi actelor administrative ale statelor membre care interzic societăţilor comerciale exercitarea anumitor activităţi de farmacist sau condiţionează exercitarea activităţilor respective.

Creaţia arhitecturală, calitatea construcţiilor, încadrarea lor armonioasă în mediul înconjurător, respectul pentru peisajele naturale şi urbane, precum şi pentru patrimoniul colectiv şi privat sunt de interes public. Prin urmare, recunoaşterea reciprocă a titlurilor de calificare trebuie să se bazeze pe criterii calitative şi cantitative care să garanteze că titularii titlurilor de calificare recunoscute sunt în măsură să înţeleagă şi să pună în practică nevoile indivizilor, grupurilor sociale şi colectivităţilor în ceea ce priveşte amenajarea spaţiului, proiectarea, organizarea şi realizarea construcţiilor, conservarea şi valorificarea patrimoniului construit, precum şi protecţia echilibrelor naturale. Reglementările naţionale în domeniul arhitecturii şi cele privind accesul şi exercitarea activităţilor profesionale de arhitect au un domeniu de aplicare foarte variat. În majoritatea statelor membre, activităţile din domeniul arhitecturii se exercită, de jure sau de facto, de către persoane care posedă fie doar titlul oficial de calificare ca arhitect, fie acest titlu însoţit de alt apelativ, fără ca aceste persoane să beneficieze de un monopol asupra exercitării activităţilor respective, cu excepţia cazurilor în care există dispoziţii legale contrare. Aceste activităţi menţionate anterior sau numai unele dintre ele, pot fi exercitate şi de către membri ai altor profesii, în special ingineri care au beneficiat de o formare profesională specială în industria construcţiilor. În scopul simplificării directivei, este necesar să se facă trimitere la noţiunea de „arhitect”, pentru a delimita domeniul de aplicare a dispoziţiilor privind recunoaşterea automată a titlurilor de calificare în domeniul arhitecturii, fără a se aduce atingere caracteristicilor speciale ale reglementărilor naţionale specifice acestei activităţi.

Atunci când o organizaţie sau o asociaţie profesională la nivel naţional şi european pentru o profesie reglementată depune o cerere motivată de dispoziţii speciale pentru recunoaşterea calificărilor pe baza coordonării condiţiilor minime de formare profesională, Comisia evaluează dacă este necesară adoptarea unei propuneri de modificare a dispoziţiilor directivei.

Pentru a garanta eficienţa sistemului de recunoaştere a calificărilor profesionale, este necesară definirea unor formalităţi şi norme de procedură uniforme pentru punerea sa în aplicare, precum şi anumite modalităţi de exercitare a profesiei.

Deoarece colaborarea între statele membre, precum şi între statele membre şi Comisie poate facilita punerea în aplicare a prezentei directive şi respectarea obligaţiilor care decurg din aceasta, trebuie stabilite mijloacele de colaborare.

Crearea, la nivel european, a cartelor profesionale, de către asociaţii sau organizaţii profesionale, ar putea facilita mobilitatea profesioniştilor, în special prin accelerarea schimbului de informaţii între statul membru gazdă şi statul membru de origine. Astfel de carte profesionale trebuie să permită supravegherea carierei profesioniştilor care se stabilesc în diverse state membre. Cartele pot, cu respectarea deplină a dispoziţiilor privind protecţia datelor cu caracter personal, să conţină informaţii privind calificările profesionale ale titularului (universitatea sau şcoala frecventată, calificările obţinute, experienţa profesională), domiciliul legal, sancţiunile impuse în cadrul profesiei sale, precum şi detalii privind autoritatea competentă.

Crearea unei reţele de puncte de contact responsabile cu furnizarea de informaţii şi asistenţa acordată cetăţenilor statelor membre va permite garantarea transparenţei sistemului de recunoaştere. Aceste puncte de contact vor furniza oricărui cetăţean care depune o cerere, precum şi Comisiei, toate informaţiile şi adresele referitoare la procedura de recunoaştere. Desemnarea, de către fiecare stat membru, a unui punct de contact unic în această reţea, nu aduce atingere organizării competenţelor la nivel naţional. În special, nu împiedică desemnarea mai multor birouri naţionale, punctul de contact desemnat în cadrul reţelei menţionate anterior, având responsabilitatea de a asigura coordonarea cu celelalte birouri şi de a furniza cetăţeanului, după caz, informaţii detaliate privind birourile competente în cauză.

Gestionarea diferitelor sisteme de recunoaştere instituite prin directivele sectoriale şi sistemul general s-a dovedit a fi dificilă şi complexă. Prin urmare, trebuie simplificată gestionarea şi actualizarea directivei pentru a lua în considerare progresele ştiinţifice şi tehnice, în special atunci când condiţiile minime de formare profesională sunt coordonate în vederea recunoaşterii automate a titlurilor de calificare. În acest scop, trebuie instituit un comitet unic de recunoaştere a calificărilor profesionale şi trebuie asigurată implicarea adecvată a reprezentanţilor organizaţiilor profesionale şi la nivel european.

Elaborarea de către statele membre a unui raport periodic privind punerea în aplicare a directivei, care să cuprindă date statistice, va permite stabilirea impactului sistemului de recunoaştere a calificărilor profesionale.

Este necesar să se prevadă o procedură corespunzătoare de adoptare a unor măsuri temporare, în cazul în care aplicarea unei dispoziţii a prezentei directive prezintă dificultăţi majore într-un stat membru.

Dispoziţiile directive nu afectează competenţa statelor membre în ceea ce priveşte organizarea regimului naţional de securitate socială şi stabilirea activităţilor care trebuie exercitate în cadrul respectivului regim.

Având în vedere rapiditatea evoluţiei tehnicii şi a progresului ştiinţific, educaţia pe toată durata vieţii prezintă o importanţă deosebită pentru un mare număr de profesii. În acest context, statelor membre le revine responsabilitatea de a stabili modalităţile conform cărora, ca urmare a unei formări continue adecvate, profesioniştii vor fi la curent cu progresele tehnice şi ştiinţifice.

Având în vedere că obiectivele directivei, şi anume raţionalizarea, simplificarea şi îmbunătăţirea normelor de recunoaştere a calificărilor profesionale, nu pot fi realizate în mod suficient de statele membre şi, prin urmare, pot fi mai bine realizate la nivel comunitar, Comunitatea poate lua măsuri, în conformitate cu principiul subsidiarităţii enunţat la articolul 5 din tratat. În conformitate cu principiul proporţionalităţii, astfel cum este enunţat la respectivul articol, dispoziţiile directivei nu depăşesc ce este necesar pentru atingerea acestor obiective.

Prezenta directivă nu aduce atingere aplicării articolului 39 alineatul (4) şi a articolului 45 din Tratat, în special în ceea ce priveşte notarii.

Prevederile directivei se aplică, în ceea ce priveşte dreptul de stabilire şi prestare de servicii, fără a aduce atingere altor dispoziţii legale specifice privind recunoaşterea calificărilor profesionale, precum cele existente în sectorul transporturilor, al intermediarilor în asigurări şi al auditorilor financiari. Prezenta directivă nu aduce atingere punerii în aplicare a Directivei 77/249/CEE a Consiliului din 22 martie 1977 de facilitare a exercitării efective a libertăţii de a presta servicii de către avocaţi şi a Directivei 98/5/CE a Parlamentului European şi a Consiliului din 16 februarie 1998 de facilitare a exercitării cu caracter permanent a profesiei de avocat într-un stat membru, altul decât cel în care s-a obţinut calificarea. Recunoaşterea calificărilor profesionale a avocaţilor, în sensul stabilirii imediate cu titlul profesional în statul membru gazdă, trebuie reglementată de prezenta directivă.

În măsura în care sunt reglementate, prezenta directivă are ca obiect, de asemenea, profesiile liberale, şi anume, în sensul prezentei directive, orice profesie exercitată pe baza unor calificări profesionale corespunzătoare, cu titlu personal, pe propria răspundere şi independent din punct de vedere profesional, oferind servicii intelectuale şi conceptuale în interesul clientului şi al publicului.

Exercitarea profesiei poate face, în statele membre, în conformitate cu Tratatul, obiectul unor obligaţii juridice specifice, bazate pe legislaţia naţională şi reglementările stabilite, în mod autonom, în acest cadru, de către organismul profesional reprezentativ competent, care garantează şi îmbunătăţesc gradul de profesionalism, calitatea serviciilor şi confidenţialitatea relaţiilor cu clientul.

 Directiva nu aduce atingere măsurilor necesare în vederea asigurării unui nivel ridicat de protecţie a sănătăţii şi a consumatorilor.

În Titlul I, articolul 1 al directivei, se precizează faptul că obiectul acesteia este acela de a stabili normele conform cărora un stat membru care condiţionează accesul la o profesie reglementată sau exercitarea acesteia, pe teritoriul său, de posesia anumitor calificări profesionale (denumit în continuare „stat membru gazdă”) recunoaşte, pentru accesul la această profesie şi exercitarea acesteia, calificările profesionale obţinute în unul sau mai multe dintre celelalte state membre (denumite în continuare „stat membru de origine”) şi care permit titularului respectivelor calificări să exercite aceeaşi profesie în respectivul sau respectivele state membre.

Articolul 2 menţionează domeniul de aplicare, stabilind că prezenta directivă se aplică oricărui resortisant al unui stat membru, inclusiv membrilor profesiilor liberale care doresc să exercite o profesie reglementată într-un stat membru, altul decât cel în care şi-a obţinut calificările profesionale fie cu titlu independent, fie cu titlu salariat. Fiecare stat membru poate permite, pe teritoriul său, în conformitate cu reglementările sale, exercitarea unei profesii reglementate în sensul articolului 3 alineatul (1) litera (a) resortisanţilor statelor membre, titulari ai unor calificări profesionale care nu au fost obţinute într-un stat membru. În ceea ce priveşte profesiile reglementate la titlul III capitolul III, această primă recunoaştere se realizează cu respectarea condiţiilor minime de formare profesională prevăzute la respectivele capitole. Atunci când, pentru o anumită profesie reglementată, se prevăd alte dispoziţii specifice referitoare în mod direct la recunoaşterea calificărilor profesionale într-un instrument distinct de drept comunitar, dispoziţiile corespunzătoare ale prezentei directive nu se aplică.

 În articolul 3 se dau definiţiile principalilor termeni utilizaţi:
 (a) „profesie reglementată”: o activitate sau un ansamblu de activităţi profesionale al căror acces, exercitare sau una dintre modalităţile de exercitare este condiţionată, direct sau indirect, în temeiul unor acte cu putere de lege şi acte administrative, de posesia anumitor calificări profesionale; utilizarea unui titlu profesional limitată prin acte cu putere de lege şi acte administrative la titularii unei anumite calificări profesionale constituie în special o modalitate de exercitare. Atunci când prima teză nu se aplică, o profesie menţionată la alineatul (2) este considerată profesie reglementată; 

(b) „calificări profesionale”: calificările atestate printr-un titlu de calificare, un atestat de competenţă prevăzut la articolul 11 litera (a) punctul (i) şi/sau experienţă profesională; 

(c) „titlu de calificare”: diplomele, certificatele şi alte titluri oficiale de calificare eliberate de o autoritate a unui stat membru desemnată în temeiul actelor cu putere de lege şi al actelor administrative ale respectivului stat membru şi care certifică formarea profesională în special în Comunitate. În cazul în care prima teză nu se aplică, un titlu menţionat la alineatul (3) este considerat titlu de calificare;

(d) „autoritate competentă”: orice autoritate sau instanţă autorizată în mod special de un stat membru să elibereze sau să primească titluri de calificare sau alte documente sau informaţii, precum şi să primească cereri şi să ia decizii prevăzute în prezenta directivă;

(e) „formare profesională reglementată”: orice formare profesională care urmăreşte în special exercitarea unei anumite profesii şi care constă într-un ciclu de studii completat, după caz, de o formare profesională, un stagiu profesional sau o practică profesională.

Structura şi nivelul formării profesionale, ale stagiului profesional sau ale practicii profesionale sunt stabilite prin actele cu putere de lege şi actele administrative din statul membru în cauză sau sunt monitorizate sau aprobate de autoritatea desemnată în acest scop; 

(f) „experienţă profesională”: exercitarea efectivă şi legală a respectivei profesii într-un stat membru;

(g) „stagiu de adaptare”: exercitarea unei profesii reglementate în statul membru gazdă, sub responsabilitatea unui profesionist calificat şi însoţită eventual de o formare profesională suplimentară. Stagiul face obiectul unei evaluări. Condiţiile stagiului şi condiţiile de evaluare a acestuia, precum şi statutul de stagiar migrant, sunt stabilite de autoritatea competentă din statul membru gazdă. Statutul de care beneficiază stagiarul în statul membru gazdă, în special în ceea ce priveşte dreptul de şedere, precum şi în ceea ce priveşte obligaţiile, drepturile şi avantajele sociale, indemnizaţiile şi remuneraţiile, este stabilit de autorităţile competente din respectivul stat membru în conformitate cu legislaţia comunitară aplicabilă.

(h) „probă de aptitudini”: un test care se referă exclusiv la cunoştinţele profesionale ale solicitantului şi care este conceput de autorităţile competente din statul membru gazdă, în scopul aprecierii aptitudinii solicitantului de a exercita profesia reglementată în acel stat membru. Pentru a permite acest test, autorităţile competente întocmesc o listă de discipline care, pe baza unei comparaţii între formarea profesională impusă în statul membru respectiv şi cea de care a beneficiat solicitantul, nu sunt atestate de diploma sau de titlul sau titlurile de calificare pe care îl/le posedă solicitantul. Proba de aptitudini trebuie să ţină seama de faptul că solicitantul are o calificare profesională recunoscută în statul membru de origine sau de provenienţă. Aceasta priveşte discipline selectate dintre cele cuprinse în listă şi a căror cunoaştere constituie o condiţie esenţială pentru exercitarea profesiei în statul membru gazdă. Proba de aptitudini poate include totodată şi cunoştinţe de deontologie care se aplică activităţilor respective în statul membru gazdă. Modalităţile probei de aptitudini, precum şi statutul de care beneficiază, în statul membru gazdă, solicitantul care doreşte să se pregătească pentru proba de aptitudini în acel stat sunt stabilite de autorităţile competente ale respectivului stat membru;

(i) „director al unei întreprinderi”: orice persoană care a exercitat, într-o întreprindere din domeniul profesional în cauză: (i) fie funcţia de director al unei întreprinderi sau al unei sucursale; (ii) fie funcţia de adjunct al proprietarului sau al directorului unei întreprinderi, în cazul în care această funcţie implică o responsabilitate corespunzătoare celei a proprietarului sau a directorului reprezentat; (iii) fie funcţia de cadru superior cu sarcini de natură comercială şi/sau tehnică şi responsabil pentru unul sau mai multe servicii ale întreprinderii.

O profesie exercitată de membrii unei asociaţii sau ai unei organizaţii menţionate la anexa I care cuprinde lista asociaţiilor este considerată profesie reglementată.

Asociaţiile sau organizaţiile au ca obiect, în special, promovarea şi menţinerea unui nivel ridicat în domeniul profesional în cauză. În acest scop, beneficiază de o recunoaştere sub o anumită formă din partea unui stat membru şi eliberează membrilor lor un titlu de calificare, asigură respectarea deontologiei pe care o stabilesc şi le conferă dreptul de a utiliza un titlu, o abreviere sau un statut corespunzător titlului de calificare respectiv. De fiecare dată când recunoaşte o asociaţie sau o organizaţie menţionată la primul paragraf, statul membru informează în acest sens Comisia, care publică o comunicare adecvată în Jurnalul Oficial al Uniunii Europene.

Se consideră titlu de calificare, orice titlu de calificare eliberat într-o ţară terţă, de îndată ce titularul său are o experienţă profesională în profesia în cauză de trei ani pe teritoriul statului membru care a recunoscut respectivul titlu de calificare, certificată de respectivul stat membru.

În articolul 4 al Directivei se menţionează efectele recunoaşterii, precizându-se că recunoaşterea calificărilor profesionale de către statul membru gazdă permite beneficiarului să aibă acces, în respectivul stat membru, la aceeaşi profesie ca cea pentru care este calificat în statul membru de origine şi să o exercite în aceleaşi condiţii ca şi cetăţenii din respectivul stat membru. În sensul prezentei directive, profesia pe care solicitantul doreşte să o exercite în statul membru gazdă este aceeaşi cu cea pentru care este calificat în statul membru de origine în cazul în care activităţile respective sunt comparabile.

 În Titlul II al Directivei este abordată tema legată de libera prestare a serviciilor
Articolul 5 menţionează principiul liberei prestări a serviciilor conform căruia, statele membre nu pot restrânge, din motive legate de calificările profesionale, libertatea de a presta servicii într-un alt stat membru:

(a) în cazul în care prestatorul s-a stabilit în mod legal într-un stat membru pentru a exercita aceeaşi profesie (denumit în continuare „stat membru de stabilire”) şi 

(b) în cazul deplasării prestatorului, dacă a exercitat această profesie în statul membru de stabilire pe o perioadă de cel puţin doi ani în decursul ultimilor 10 ani anteriori prestării, atunci când profesia nu este reglementată. Condiţia de exercitare a profesiei pe o perioadă de cel puţin doi ani nu se aplică în cazul în care fie profesia, fie formarea profesională care dă dreptul la exercitarea profesiei sunt reglementate.

(2) Dispoziţiile prezentului titlu se aplică exclusiv în cazul în care prestatorul se deplasează spre teritoriul statului membru gazdă pentru a exercita, temporar şi ocazional, profesia menţionată la alineatul (1).

Caracterul temporar şi ocazional al prestării se verifică de la caz la caz, în special în funcţie de durata prestării, frecvenţa, periodicitatea şi continuitatea sa.

(3) În cazul în care se deplasează, un prestator respectă normele de conduită cu caracter profesional, de reglementare sau administrativ direct legate de calificările profesionale, precum definiţia profesiei, utilizarea titlurilor şi abaterile profesionale grave care au o legătură directă şi specifică cu protecţia şi siguranţa consumatorilor, precum şi dispoziţiile disciplinare aplicabile în statul membru gazdă profesioniştilor care exercită aceeaşi profesie.

În  articolul 6 al Directivei se face referire la scutirile aplicate, astfel încât statul membru gazdă scuteşte prestatorii de servicii stabiliţi într-un alt stat membru de cerinţele impuse profesioniştilor stabiliţi pe teritoriul său în ceea ce priveşte:

(a) autorizarea de către o organizaţie profesională sau un organism profesional, înregistrarea sau afilierea în cadrul acestora. Pentru a facilita punerea în aplicare a dispoziţiilor disciplinare în vigoare pe teritoriul lor, statele membre pot prevedea fie o înregistrare temporară automată, fie o afiliere pro forma la o astfel de organizaţie sau la un astfel de organism profesional, cu condiţia să nu întârzie sau să nu complice în nici un fel prestarea serviciilor şi să nu atragă cheltuieli suplimentare pentru prestatorul de servicii. O copie a declaraţiei şi, după caz, a reînnoirii, pentru profesiile care au implicaţii în materie de sănătate sau de siguranţă publică, sau care beneficiază de o recunoaştere automată, sunt trimise de către autoritatea competentă organizaţiei sau organismului profesional pertinent şi constituie o înregistrare temporară automată sau o afiliere pro forma în acest sens;

(b) înscrierea pe lângă un organism de securitate socială de drept public, în scopul reglării, cu un asigurator, a conturilor aferente activităţilor exercitate în beneficiul persoanelor asigurate. Cu toate acestea, prestatorul de servicii informează organismul,  în prealabil sau, în cazuri de urgenţă, ulterior, cu privire la serviciile pe care le-a prestat.

 Referitor la declaraţia prealabilă în caz de deplasare a prestatorului de servicii (articolul 7), în Directivă se menţionează că statele membre pot solicita ca, atunci când prestatorul se deplasează pentru prima dată dintr-un stat membru în altul pentru a furniza servicii, să informeze în acest sens, în prealabil, autoritatea competentă din statul membru gazdă, printr-o declaraţie scrisă care să cuprindă informaţiile privind asigurarea sau alte mijloace de protecţie personală sau colectivă privind răspunderea profesională.

Respectiva declaraţie se reînnoieşte o dată pe an în cazul în care prestatorul estimează că va furniza servicii, temporar sau ocazional, în respectivul stat membru, în decursul anului în cauză. Prestatorul poate prezenta această declaraţie prin orice mijloace.

 De asemenea, pentru prima prestare de servicii sau în cazul unei schimbări materiale privind situaţia stabilită în documente, statele membre pot solicita ca declaraţia să fie însoţită de următoarele documente:

(a) o dovadă a naţionalităţii prestatorului;

(b) o atestare care să certifice că titularul este stabilit legal într-un stat membru pentru a exercita activităţile în cauză şi că nu îi este interzisă exercitarea acestora, nici măcar temporar, atunci când se eliberează atestarea;

(c) o dovadă a calificărilor profesionale;

(d) în ceea ce priveşte cazurile prevăzute la articolul 5 litera (b), dovada, prin orice mijloace, că prestatorul a exercitat activităţile în cauză, pe o perioadă de cel puţin doi ani, în decursul ultimilor 10 ani;

(e) în ceea ce priveşte profesiile în domeniul securităţii, în cazul în care statul membru solicită acest lucru resortisanţilor săi, dovada inexistenţei unor condamnări penale.

(3) Prestarea serviciilor se realizează cu titlul profesional din statul membru de stabilire, atunci când există un astfel de titlu în respectivul stat membru pentru activitatea profesională în cauză. Acest titlu se indică în limba oficială sau în una din limbile oficiale ale statului membru de stabilire, astfel încât să se evite orice confuzie cu titlul profesional din statul membru gazdă. În cazul în care respectivul titlu profesional nu există în statul membru de stabilire, prestatorul îşi menţionează titlul de calificare în limba oficială sau în una dintre limbile oficiale ale respectivului stat membru. 

(4) Pentru prima prestare de servicii, în cazul profesiilor reglementate cu implicaţii în materie de sănătate sau de siguranţă publică şi care nu beneficiază de o recunoaştere automată în temeiul titlului III, capitolul III, autoritatea competentă din statul membru gazdă poate realiza o verificare a calificărilor profesionale ale prestatorului înainte de prima prestare de servicii. O astfel de verificare prealabilă este posibilă numai în cazul în care obiectivul său este să evite daunele grave pentru sănătatea sau siguranţa beneficiarului serviciului, ca urmare a lipsei de calificare profesională a prestatorului şi cu condiţia să nu depăşească ceea ce este necesar în acest scop. În termen de cel mult o lună de la data primirii declaraţiei şi a documentelor anexate, autoritatea competentă depune toate eforturile pentru a informa prestatorul fie cu privire la decizia de a nu controla calificările, fie cu privire la rezultatul verificării. În cazul întâmpinării unor dificultăţi care ar putea conduce la o întârziere, autoritatea competentă informează prestatorul, înainte de sfârşitul primei luni, cu privire la motivele întârzierii, precum şi la timpul necesar pentru a ajunge la o decizie, care trebuie luată înainte de sfârşitul celei de-a doua luni de la data primirii informaţiilor suplimentare.

În cazul unei diferenţe importante între calificările profesionale ale prestatorului şi formarea impusă în statul membru gazdă, în măsura în care această diferenţă este de natură să afecteze în mod negativ sănătatea sau siguranţa publică, statul membru gazdă oferă prestatorului posibilitatea de a demonstra că a obţinut cunoştinţele şi competenţele lipsă, în special printr-o probă de aptitudini. În oricare dintre cazuri, prestarea serviciilor trebuie să fie posibilă în termen de o lună de la data deciziei adoptate. În lipsa unei reacţii din partea autorităţii competente în termenele stabilite la paragrafele anterioare, serviciile pot fi prestate. În cazul în care calificările au fost verificate în temeiul prezentului alineat, serviciile sunt prestate cu titlul profesional din statul membru gazdă.

 În articolul 8 al Directivei se fac referiri la cooperarea administrativă, menţionând că autorităţile competente din statul membru gazdă pot solicita autorităţilor competente din statul membru de stabilire, pentru fiecare prestare de servicii, orice informaţii pertinente privind legalitatea stabilirii şi buna conduită a prestatorului, precum şi absenţa unor sancţiuni disciplinare sau penale cu caracter profesional. Autorităţile competente din statul membru de stabilire comunică respectivele informaţii.  Autorităţile competente asigură schimbul de informaţii necesare pentru ca plângerea unui destinatar al unui serviciu împotriva unui prestator de servicii să fie tratată în mod corect. Destinatarul este informat cu privire la soluţionarea plângerii.

În legătură cu informarea destinatarilor serviciului, în articolul 9 se precizează că, în cazul în care prestarea se realizează cu titlul profesional din statul membru de stabilire sau sub calificarea prestatorului de servicii, în plus faţă de alte cerinţe în materie de informare prevăzute de dreptul comunitar, autorităţile competente din statul membru gazdă pot solicita prestatorului să furnizeze destinatarului serviciilor toate sau o parte din următoarele informaţii:

(a) în cazul în care prestatorul este înregistrat într-un registru comercial sau într-un alt registru public similar, registrul în care este înregistrat şi numărul de înregistrare sau alte mijloace echivalente de identificare prevăzute în respectivul registru;

(b) în cazul în care activitatea face obiectul unui regim de autorizare în statul membru de stabilire, coordonatele autorităţii competente de supraveghere;

(c) orice organizaţie profesională sau orice organism similar la care este înregistrat prestatorul;

(d) titlul profesional sau, atunci când un astfel de titlu nu există, titlul de calificare a prestatorului şi statul membru în care a fost obţinut;

(e) în cazul în care prestatorul este plătitor de TVA, numărul de identificare prevăzut la articolul 22 alineatul (1) din a şasea Directivă 77/388/CEE a Consiliului din 17 mai 1977 privind armonizarea legislaţiilor statelor membre referitoare la impozitul pe cifra de afaceri – sistemul comun privind taxa pe valoare adăugată: baza unitară de stabilire;

(f) informaţii privind acoperirea asigurărilor sau alte mijloace de protecţie personală sau colectivă privind responsabilitatea profesională.

 În Titlul III al directivei se abordează problema libertăţii de stabilire, în capitolul I menţionându-se sistemul general de recunoaştere a calificărilor.
În articolul 10, se precizează domeniul de aplicare, mai precis, toate profesiile care nu sunt reglementate de capitolele II şi III din prezentul titlu, precum şi în cazurile în care solicitantul, dintr-un motiv special şi excepţional, nu îndeplineşte condiţiile prevăzute. 

În Articolul 11 al directivei se face referire la niveluri de calificare, calificările profesionale grupându-se în funcţie de următoarele niveluri:

(a) atestat de competenţă eliberat de o autoritate competentă din statul membru de origine, desemnată în temeiul actelor cu putere de lege şi al actelor administrative din respectivul stat membru, pe baza:

(i) fie a unei formări profesionale care nu face obiectul unui certificat sau al unei diplome în sensul literelor (b), (c), (d) sau (e) sau a unui examen special fără formare prealabilă sau a exercitării cu normă întreagă a profesiei într-un stat membru pe o perioadă de trei ani consecutivi sau pe o perioadă echivalentă cu fracţiune de normă în decursul ultimilor 10 ani;

(ii) fie a unei formări generale la nivel de învăţământ secundar sau liceal, care atestă că titularul posedă cunoştinţe generale;

(b) certificat care atestă încheierea unui ciclu de studii liceale:

(i) fie general, completat de un ciclu de studii sau de formare profesională, altele decât cele prevăzute la litera (c), şi/sau de stagiul sau practica profesională necesare în plus faţă de respectivul ciclu de studii;

(ii) fie tehnic sau profesional, completat, după caz, de un ciclu de studii sau de formare profesională, astfel cum se prevede la punctul (i), şi/sau de stagiul sau practica profesională necesare în plus faţă de respectivul ciclu de studii;

(c) diplomă care atestă:

(i) fie o formare la nivel de învăţământ postliceal, altul decât cel prevăzut la literele (d) şi (e), şi cu o durată minimă de un an sau cu o durată echivalentă cu frecvenţă parţială, ale căror condiţii de admitere includ, în general, absolvirea ciclului de studii liceale necesare pentru a avea acces la învăţământul universitar sau superior sau absolvirea unei formări de nivel liceal echivalent, precum şi formarea profesională eventual necesară în plus faţă de respectivul ciclu de studii postliceale;

(ii) fie, în cazul unei profesii reglementate, o formare cu structură specială, echivalentă cu nivelul de formare menţionat la punctul (i), care conferă un nivel profesional comparabil şi care pregăteşte pentru un nivel comparabil de responsabilităţi şi funcţii (funcţiile prevăzute în anexa II). Lista prevăzută în anexa II poate fi modificată în funcţie de procedura menţionată la articolul 58 alineatul (2), pentru a tine seama de formările care îndeplinesc condiţiile prevăzute la teza anterioară;

(d) diplomă care atestă o formare la nivel de învăţământ postliceal cu o durată de cel puţin trei ani şi cel mult patru ani sau cu o durată echivalentă cu frecventă parţială, în cadrul unei universităţi sau al unei instituţii de învăţământ superior sau în cadrul altei instituţii cu acelaşi nivel de formare, precum şi formarea profesională eventual necesară în plus faţă de respectivul ciclu de studii postliceale;

(e) diplomă care atestă că titularul a absolvit un ciclu de studii postliceale cu o durată de cel puţin patru ani sau cu o durată echivalentă cu frecvenţă parţială, în cadrul unei universităţi sau al unei instituţii de învăţământ superior sau în cadrul altei instituţii la nivel echivalent şi, după caz, care a absolvit formarea profesională necesară în plus faţă de respectivul ciclu de studii postliceale.

În articolul 12, se face referire la formarea profesională asimilată, precizându-se că se consideră calificare care atestă o formare prevăzută la articolul 11, inclusiv în ceea ce priveşte nivelul în cauză, orice titlu de calificare sau ansamblu de titluri de calificare care a fost eliberat de o autoritate competentă a unui stat membru, care atestă absolvirea unei formări în cadrul Comunităţii, recunoscută de respectivul stat membru ca având nivel echivalent şi care conferă titularului aceleaşi drepturi de acces la o profesie sau de exercitare a acesteia sau care pregăteşte pentru exercitarea respectivei profesii.

De asemenea, este asimilată unui astfel de titlu de calificare, în aceleaşi condiţii ca cele prevăzute la paragraful anterior, orice calificare profesională care, fără a îndeplini cerinţele prevăzute de actele cu putere de lege sau de actele administrative ale statului membru de origine pentru accesul la o profesie sau pentru exercitarea unei profesii, conferă titularului său drepturi obţinute în temeiul respectivelor dispoziţii. În special, acest lucru se aplică în cazul în care statul membru de origine ridică nivelul de formare necesar pentru a avea acces la o profesie sau pentru a o exercita şi în cazul în care o persoană care a urmat o formare anterioară, care nu îndeplineşte cerinţele noii calificări, beneficiază de drepturile obţinute în temeiul actelor cu putere de lege şi al actelor administrative; într-un astfel de caz, formarea anterioară este considerată de statul membru gazdă, în sensul aplicării articolului 13, ca fiind corespunzătoare nivelului noii formări.

În articolul 13 sunt menţionate condiţiile de recunoaştere, precizându-se că:

(1) Atunci când, într-un stat membru gazdă, accesul la o profesie reglementată sau exercitarea acesteia este condiţionat(ă) de posesia unor calificări profesionale determinate, autoritatea competentă a respectivului stat membru acordă accesul la respectiva profesie şi dreptul de exercitare a acesteia, în aceleaşi condiţii, egale pentru cetăţenii săi, solicitanţilor care posedă atestatul de competenţă sau titlul de calificare prevăzut de un al stat membru pentru a avea acces la aceeaşi profesie sau pentru a avea dreptul de a o exercita pe teritoriul său.

Atestatele de competenţă sau titlurile de calificare trebuie să îndeplinească următoarele condiţii:

(a) să fi fost eliberate de o autoritate competentă într-un stat membru, desemnată în conformitate cu actele cu putere de lege şi actele administrative ale respectivului stat membru;

(b) să ateste un nivel de calificare profesională cel puţin egal cu nivelul imediat inferior celui necesar în statul membru gazdă, astfel cum se prevede la articolul 11.

(2) Accesul la profesie şi exercitarea acesteia, prevăzute la alineatul (1), trebuie acordate, de asemenea, solicitanţilor care au exercitat profesia menţionată la respectivul alineat cu normă întreagă, pe o perioadă de doi ani în decursul ultimilor 10 ani, într-un alt stat membru care nu reglementează această profesie, cu condiţia să deţină unul sau mai multe atestate de competenţă sau unul sau mai multe titluri de calificare.

Atestatele de competenţă sau titlurile de calificare trebuie să îndeplinească următoarele condiţii:

(a) să fi fost eliberate de o autoritate competentă dintr-un stat membru, desemnată în conformitate cu actele cu putere de lege şi actele administrative ale respectivului stat membru;

(b) să ateste un nivel de calificare profesională cel puţin echivalent cu nivelul imediat inferior celui necesar în statul membru gazdă, astfel cum se prevede la articolul 11;

(c) să ateste pregătirea titularului pentru exercitarea profesiei în cauză.

Cu toate acestea, dovedirea celor doi ani de experienţă profesională prevăzuţi la primul paragraf, nu poate fi solicitată în cazul în care titlul sau titlurile de calificare deţinut(e) de solicitant atestă o formare reglementată în sensul articolului 3 alineatul (1) litera (e) la nivelurile de calificare descrise la articolul 11 literele (b), (c), (d) sau (e). Se consideră formări reglementate la nivelul descris la articolul 11 litera (c) formările prevăzute în anexa III.
(3) Prin derogare de la alineatul (1) litera (b) şi de la alineatul (2) litera (b), statul membru gazdă autorizează accesul la o profesie reglementată şi exercitarea acesteia atunci când accesul la această profesie este condiţionat, pe teritoriul său, de posesia unui titlu de calificare care să ateste o formare la nivel de învăţământ superior sau universitar cu o durată de patru ani şi de posesia unui titlu de calificare de nivelul descris la articolul 11 litera (c) de către solicitant.

În articolul 14, se menţionează măsurile compensatorii prin care un stat membru gazdă poate impune solicitantului să urmeze un stagiu de adaptare de cel mult trei ani sau să susţină o probă de aptitudini în unul dintre următoarele cazuri:

(a) atunci când durata formării pe care o dovedeşte în temeiul articolului 13 alineatul (1) sau (2) este mai mică cu cel puţin un an decât cea necesară în statul membru gazdă;

(b) atunci când formarea pe care a urmat-o acoperă discipline semnificativ diferite de cele incluse de titlul de calificare necesar în statul membru gazdă;

(c) atunci când profesia reglementată în statul membru gazdă cuprinde una sau mai multe activităţi profesionale reglementate care nu există în profesia corespunzătoare în statul membru de origine al solicitantului, în sensul articolului 4 alineatul (2), şi în cazul în care această diferenţă este caracterizată de o formare specială care este necesară în statul membru gazdă şi care include discipline semnificativ diferite de cele la care se referă atestatul de competenţă sau de titlul de calificare pe care îl posedă solicitantul.

(2) În cazul în care face uz de posibilitatea prevăzută la alineatul (1), statul membru gazdă trebuie să lase solicitantului posibilitatea de a alege între stagiul de adaptare şi proba de aptitudini. Atunci când, pentru o anumită profesie, un stat membru consideră că este necesar să se deroge de la posibilitatea acordată solicitantului de a alege între stagiul de adaptare şi proba de aptitudini în temeiul primului paragraf, un stat membru informează în prealabil celelalte state membre şi Comisia cu privire la aceasta, furnizând o justificare adecvată pentru derogare.

În cazul în care, după ce a primit toate informaţiile necesare, consideră că derogarea prevăzută la paragraful al doilea nu este adecvată sau că nu este conformă cu legislaţia comunitară, Comisia solicită statului membru în cauză, în termen de trei luni, să nu adopte măsura prevăzută. În lipsa unui răspuns din partea Comisiei în termenul menţionat, derogarea poate fi aplicată.

(3) Pentru profesiile a căror exercitare necesită o cunoaştere exactă a legislaţiei naţionale şi în privinţa cărora un element esenţial şi constant al activităţii este furnizarea de consiliere şi/sau asistenţă privind legislaţia naţională, statul membru gazdă, prin derogare de la principiul enunţat la alineatul (2), conform căruia solicitantul are dreptul de a alege, poate impune fie un stagiu de adaptare, fie o probă de aptitudini.

Această dispoziţie se aplică şi în cazurile prevăzute la articolul 10 literele (b) şi (c) şi la articolul 10 litera (d) în ceea ce priveşte medicii şi medicii dentişti şi la articolul 10 litera (f), în cazul în care migrantul doreşte să fie recunoscut într-un alt stat membru în care activităţile profesionale în cauză sunt exercitate de asistenţi medicali generalişti sau de asistenţi specializaţi, titulari ai unui titlu de calificare specializată, care urmează o formare ce conduce la posesia titlurilor enumerate în anexa V punctul 5.2.2, precum şi la articolul 10 litera (g).

În cazurile menţionate la articolul 10 litera (a), statul membru gazdă poate impune un stagiu de adaptare sau o probă de aptitudini, atunci când migrantul doreşte să exercite, cu titlu independent sau în calitate de director de întreprindere, activităţi profesionale care presupun cunoaşterea şi aplicarea reglementărilor naţionale specifice în vigoare, cu condiţia ca autorităţile competente ale statului membru gazdă să impună propriilor resortisanţi cunoaşterea şi aplicarea respectivelor reglementări pentru a exercita activităţile în cauză.

(4) În sensul aplicării alineatului (1) literele (b) şi (c), prin „materii semnificativ diferite” se înţeleg materiile a căror cunoaştere este esenţială pentru exercitarea profesiei şi în cazul cărora formarea urmată de migrant prezintă diferenţe importante, în ceea ce priveşte durata sau conţinutul, în raport cu formarea necesară în statul membru gazdă.

 (5) Alineatul (1) se aplică respectându-se principiul proporţionalităţii. În special, în cazul în care statul membru gazdă preconizează să îi impună solicitantului finalizarea unui stagiu de adaptare sau promovarea unei probe de aptitudini, trebuie să verifice în prealabil dacă cunoştinţele dobândite de solicitant în decursul experienţei sale profesionale într-un stat membru sau într-o ţară terţă sunt de natură să acopere, total sau parţial, diferenţa semnificativă menţionată la alineatul (4).

În articolul 15 se precizează condiţiile renunţării la măsurile compensatorii pe baza unor platforme comune prin care se înţelege un ansamblu de criterii de calificări profesionale capabile să compenseze diferenţele semnificative constatate între cerinţele de formare ale diferitelor state membre pentru o anumită profesie. Aceste diferenţe semnificative se identifică printr-o comparare a duratelor şi conţinutului formărilor în cel puţin două treimi dintre statele membre, inclusiv în toate statele membre care reglementează respectiva profesie. Diferenţele de conţinut al formării pot decurge din diferenţe semnificative în ceea ce priveşte exercitarea activităţilor profesionale.

Platformele comune pot fi prezentate Comisiei de către statele membre sau de către asociaţii sau organizaţii profesionale reprezentative la nivel naţional şi european. În cazul în care, după consultarea statelor membre, estimează că un proiect de platformă comună facilitează recunoaşterea reciprocă a calificărilor profesionale, Comisia poate prezenta un proiect de măsuri în vederea adoptării acestora în conformitate cu procedura prevăzută la articolul 58 alineatul (2).

În cazul în care calificările profesionale ale solicitantului îndeplinesc criteriile stabilite, statul membru gazdă renunţă la aplicarea unor măsuri compensatorii în temeiul articolului 14.

Prevederile nu aduc atingere competenţei statelor membre de a stabili calificările profesionale necesare pentru exercitarea profesiilor pe teritoriul lor, precum şi conţinutul şi organizarea sistemelor lor de educaţie şi de formare profesională.

 În Directivă se precizează că până la 20 octombrie 2010, Comisia prezintă Parlamentului European şi Consiliului un raport privind punerea în aplicare a prezentului articol şi, după caz, propuneri adecvate în vederea modificării acestuia.

În capitolul II, se stabilesc condiţiile de recunoaşterea experienţei profesionale.
În articolul 16 sunt menţionate cerinţele în materie de experienţă profesională.

În cazul în care, într-un stat membru, accesul la una dintre activităţile enumerate în anexa V sau exercitarea uneia dintre respectivele activităţi este condiţionată de posesia de cunoştinţe şi de aptitudini generale, comerciale sau profesionale, statul membru în cauză recunoaşte ca dovadă suficientă a respectivelor cunoştinţe şi aptitudini exercitarea în prealabil a activităţii în cauză într-un alt stat membru.

În articolele 17-20 se face referire la profesii din activităţi incluse în lista I din anexa IV, în lista II din anexa IV şi în lista III din anexa IV. Lista I - Anexa IV se referă la profesiile din industria textilă, chimică, industria petrolieră, tipografie, construcţii etc; lista II – se referă la profesii din industria de transport, poşta, telecomunicaţii, studiouri fotografice etc; lista III – se referă la profesii din sectorul hotelier, activitatea de restaurare, din serviciile pentru persoane , pentru comunitate,  din activităţile recreative etc.
Capitolul III al Directivei se referă la recunoaştere pe baza coordonării condiţiilor minime de formare, în articolul 21 menţionându-se principiul recunoaşterii automate conform căruia:
(1) Fiecare stat membru recunoaşte calificările de medic, care permit accesul la activităţile profesionale de medic cu formare de bază şi medic specialist, precum şi calificările de asistent medical generalist, de medic dentist, de medic dentist specialist, de medic veterinar, de farmacist şi de arhitect, prevăzute în anexa V punctele 5.1.1, 5.1.2, 5.2.2, 5.3.2, 5.3.3, 5.4.2, 5.6.2 şi 5.7.1 care îndeplinesc condiţiile minime de formare prevăzute la articolele 24, 25, 31, 34, 35, 38, 44 şi 46, şi le conferă, în ceea ce priveşte accesul la activităţile profesionale şi exercitarea acestora, acelaşi efect pe teritoriul său ca şi titlurilor de calificare pe care le eliberează el însuşi. Respectivele titluri de formare trebuie eliberate de către organismele competente ale statelor membre şi însoţite, după caz, de certificatele prevăzute în anexa V punctele 5.1.1, 5.1.2, 5.2.2, 5.3.2, 5.3.3, 5.4.2,5.6.2 şi 5.7.1.

Dispoziţiile primului şi celui de-al doilea paragraf nu aduc atingere drepturilor obţinute, prevăzute la articolele 23, 27, 33, 37, 39 şi 49.

(2) Fiecare stat membru recunoaşte, pentru exercitarea unei activităţi medicale ca medic generalist în cadrul regimului său naţional de securitate socială, titlurile de calificare prevăzute în anexa V punctul 5.1.4 şi eliberate resortisanţilor statelor membre de către celelalte state membre în conformitate cu condiţiile minime de formare prevăzute la articolul 28.

Dispoziţiile primului paragraf nu aduc atingere drepturilor obţinute, prevăzute la articolul 30.

(3) Fiecare stat membru recunoaşte titlurile de calificare ca moaşă acordate resortisanţilor statelor membre de către celelalte state membre, prevăzute în anexa V punctul 5.5.2, care îndeplinesc condiţiile minime de formare prevăzute la articolul 40 şi care respectă criteriile prevăzute la articolul 41, şi le conferă, în ceea ce priveşte accesul la activităţile profesionale şi exercitarea acestora, acelaşi efect pe teritoriul său ca şi titlurilor de calificare pe care le eliberează el însuşi. Prezenta dispoziţie nu aduce atingere drepturilor obţinute, prevăzute la articolele 23 şi 43.

 (4) Statele membre nu au obligaţia de a da efect titlurilor de formare prevăzute în anexa V punctul  5.6.2 pentru înfiinţarea de noi farmacii deschise publicului. În sensul aplicării prezentului alineat, farmaciile deschise de mai puţin de trei ani se consideră, de asemenea, farmacii noi.

(5) Titlurile de calificare ca arhitect prevăzute în anexa V punctul 5.7.1, care fac obiectul unei recunoaşteri automate în temeiul alineatului (1), atestă o formare care a început cel mai devreme în decursul anului academic de referinţă prevăzut în anexa menţionată.

(6) Fiecare stat membru condiţionează accesul la activităţile profesionale de medic, asistent medical generalist, medic dentist, medic veterinar, moaşă şi farmacist, precum şi exercitarea acestora, de posesia unui titlu de calificare prevăzut în anexa V care garantează că persoana în cauză a dobândit, în decursul perioadei totale de formare, după caz, cunoştinţele şi competenţele prevăzute la articolul 24 alineatul (3), la articolul 31 alineatul (6), la articolul 34 alineatul (3), la articolul 38 alineatul (3), la articolul 40 alineatul (3) şi la articolul 44 alineatul (3). Cunoştinţele şi competenţele prevăzute la articolul 24 alineatul (3), la articolul 31 alineatul (6), la articolul 34 alineatul (3), la articolul 38 alineatul (3), la articolul 40 alineatul (3) şi articolul 44 alineatul (3) se pot modifica în conformitate cu procedura prevăzută la articolul 58 alineatul (2), în vederea adaptării lor la progresul ştiinţific şi tehnic.

Această actualizare nu poate implica, pentru nici un stat membru, o modificare a principiilor legislative existente privind sistemul de profesii în ceea ce priveşte formarea şi condiţiile de acces ale persoanelor fizice.

(7) Comisiei îi sunt notificate de către fiecare stat membru actele cu putere de lege şi actele administrative pe care le adoptă în materie de eliberare a titlurilor de calificare în domeniul reglementat de prezentul capitol. De asemenea, în ceea ce priveşte titlurile de calificare în domeniul prevăzut în secţiunea 8, această notificare se adresează celorlalte state membre.

Comisia publică o comunicare adecvată în Jurnalul Oficial al Uniunii Europene, indicând denumirile adoptate de statele membre pentru titlurile de calificare, precum şi, după caz, organismul care eliberează titlurile de calificare, certificatul care însoţeşte respectivul titlu de calificare şi titlul profesional corespunzător.

În articolul 22 din Directivă sunt prezentate dispoziţiile comune privind formarea:

 (a) statele membre pot autoriza formarea cu frecvenţă parţială, în condiţiile prevăzute de autorităţile competente; acestea se asigură ca durata totală, nivelul şi calitatea respectivei formări să nu fie inferioare celor ale formărilor continue pe bază de program integral;

(b) în conformitate cu modalităţile specifice fiecărui stat membru, obiectivul formării continue În articolele 24-44 se face referire la formarea de bază în medicină, în secţiunea 8, articolul 46 se face referire la formarea în profesia de arhitect, precum şi la exercitarea activităţilor profesionale de arhitect (art.48).

 În capitolul IV sunt prezentate dispoziţiile comune privind stabilirea, cu referire în articolul 50 la documentele şi formalităţile menţionate în anexa VII:
1. Documente
(a) Dovada naţionalităţii persoanei în cauză.

(b) Copie după atestatele de competenţă profesională sau după titlul de calificare care asigură accesul la profesia în cauză şi, după caz, atestarea experienţei profesionale a persoanei în cauză.

Autorităţile competente ale statului membru gazdă pot invita solicitantul să furnizeze informaţii privind formarea sa astfel încât să poată stabili o eventuală diferenţă semnificativă faţă de formarea naţională necesară, astfel cum este cea menţionată la articolul 14. În cazul în care solicitantul nu este în măsură să furnizeze respectivele informaţii, autoritatea competentă a statului membru gazdă se adresează punctului de contact, autorităţii competente sau oricărui alt organism competent al statului membru de origine.

(c) În cazurile prevăzute la articolul 16, o atestare privind natura şi durata activităţii, eliberată de autoritatea sau organismul competent al statului membru de origine sau al statului membru de provenienţă.

(d) Autoritatea competentă a statului membru gazdă, care condiţionează accesul la o profesie reglementată de prezentarea unor dovezi privind caracterul onorabil, moral sau absenţa unei situaţii de faliment sau care suspendă sau interzic exercitarea unei profesii în caz de eroare profesională gravă sau de infracţiune penală, acceptă ca dovadă suficientă pentru resortisanţii statelor membre care doresc să exercite respectiva profesie pe teritoriul său, prezentarea unor documente eliberate de autorităţile competente ale statului membru de origine sau de provenienţă, din care rezultă că respectivele cerinţe sunt îndeplinite. Autorităţile în cauză trebuie să trimită documentele solicitate în termen de două luni.

Atunci când nu sunt eliberate de autorităţile competente ale statului membru de origine sau de provenienţă, documentele menţionate la primul paragraf se înlocuiesc cu o declaraţie sub jurământ – sau, în statele membre în care nu există un astfel de jurământ, de o declaraţie solemnă – făcută de persoana în cauză în faţa unei autorităţi judiciare sau administrative competente sau, după caz, în faţa unui notar sau a unui organism profesional calificat al statului membru de origine sau de provenienţă, care eliberează un certificat ce atestă respectivul jurământ sau respectiva declaraţie solemnă.

(e) Atunci când un stat membru gazdă le solicită resortisanţilor, pentru a avea acces la o profesie reglementată, un document privind sănătatea fizică sau psihică a solicitantului, respectivul stat membru acceptă ca dovadă suficientă prezentarea documentului solicitat în statul membru de origine. Atunci când statul membru de origine nu solicită un astfel de document, statul membru gazdă acceptă un certificate eliberat de o autoritate competentă a respectivului stat. În acest caz, autorităţile competente ale statului membru de origine trebuie să trimită documentul solicitat în termen de două luni.

(f) Atunci când un stat membru gazdă le solicită resortisanţilor, pentru a avea acces la profesia reglementată:

— o dovadă a situaţiei financiare a solicitantului;

— dovada că solicitantul este asigurat împotriva riscurilor pecuniare care decurg din răspunderea profesională în conformitate cu dispoziţiile legale şi de reglementare în vigoare în statul membru gazdă în ceea ce priveşte termenii şi extinderea acestei garanţii, respectivul stat membru acceptă ca dovadă suficientă un certificat în acest sens, eliberat de băncile şi întreprinderile de asigurare dintr-un alt stat membru.
5. Certificate
Pentru a facilita punerea în aplicare a titlului III capitolul III din prezenta directivă, statele membre pot prevedea ca beneficiarii care îndeplinesc condiţiile de formare necesare să prezinte, împreună cu titlurile lor de calificare, un certificat eliberat de autorităţile competente ale statului membru de origine care atestă că titlurile sunt cele prevăzute de prezenta directivă.

În articolul 51 al directivei se precizează procedura de recunoaştere reciprocă a calificărilor profesionale care prevede:

1) Autoritatea competentă a statului membru gazdă confirmă primirea dosarului solicitantului în termen de o lună de la data primirii sale şi îl informează, după caz, cu privire la lipsa oricărui document.2) Procedura de examinare a unei cereri de obţinere a autorizaţiei de a exercita o profesie reglementată trebuie finalizată în cel mai scurt timp şi trebuie să conducă la o decizie justificată în mod corespunzător a autorităţii competente a statului membru gazdă, în oricare dintre cazuri, în termen de trei luni de la data prezentării dosarului complet al persoanei în cauză. Cu toate acestea, acest termen se poate prelungi cu o lună în cazurile reglementate la capitolele I şi II din prezentul titlu.

Referitor la utilizarea titlului profesional, în articolul 52 se menţionează că:
(1) Atunci când, într-un stat membru gazdă, utilizarea unui titlu profesional privind una dintre activităţile profesiei în cauză este reglementată, resortisanţii celorlalte state membre care sunt autorizaţi să exercite o profesie reglementată în temeiul titlului III utilizează titlul profesional din statul membru gazdă care, în respectivul stat, corespunde acestei profesii, şi utilizează, de asemenea, eventualele sale abrevieri.
(2) Atunci când o profesie este reglementată în statul membru gazdă de către o asociaţie sau organizaţie în sensul articolului 3 alineatul (2), resortisanţii statelor membre sunt autorizaţi să utilizeze titlul profesional acordat de respectiva organizaţie sau asociaţie, sau abrevierea acestuia, numai în cazul în care prezintă o dovadă că sunt membri ai respectivei organizaţii sau asociaţii. Atunci când condiţionează obţinerea calităţii de membru de anumite calificări, asociaţia sau organizaţia poate face acest lucru numai în condiţiile prevăzute de prezenta directivă în ceea ce priveşte resortisanţii altor state membre care posedă calificări profesionale.
Titlul IV al directivei cuprinde normele privind exercitarea profesiei, cu referire la: 
Cunoştinţe lingvistice (articolul 53)

Persoanele care beneficiază de recunoaşterea calificărilor profesionale trebuie să aibă cunoştinţele lingvistice necesare exercitării profesiei în statul membru gazdă.
Utilizarea titlurilor de calificare (articolul 54)
Fără a aduce atingere articolelor 7 şi 52, statul membru gazdă se asigură de recunoaşterea dreptului persoanelor interesate de a-şi utiliza titlul de calificare care li s-au conferit în statul membru de origine şi, eventual, abrevierea acestora, în limba respectivului stat. Statul membru gazdă poate prevedea ca titlul să fie urmat de denumirea şi adresa instituţiei sau comisiei care l-a eliberat. Atunci când titlul de calificare din statul membru de origine poate fi confundat în statul membru gazdă cu un titlu care necesită, în respectivul stat membru gazdă, o formare suplimentară care nu a fost urmată de beneficiar, respectivul stat membru gazdă poate solicita ca acesta să utilizeze titlul de calificare din statul membru de origine într-o formă adecvată, indicată de statul membru gazdă.
Aprobarea din partea caselor de asigurări de sănătate (articolul 55)
Fără a aduce atingere articolului 5 alineatul (1) şi articolului 6 primul paragraf litera (b), statele membre care solicită persoanelor care şi-au obţinut calificările profesionale pe teritoriul lor efectuarea unui stagiu pregătitor şi/sau a unei perioade de experienţă profesională pentru a fi aprobate de o casă de asigurări de sănătate exceptează de la această obligaţie titularii de calificări profesionale de medic şi de medic dentist obţinute într-un alt stat membru.

În Titlul V se face referire la cooperarea administrativă şi la competenţele de aplicare, menţionându-se în articolul 56 autorităţile competente:
(1) Autorităţile competente ale statului membru gazdă şi ale statului membru de origine colaborează îndeaproape şi îşi acordă asistentă reciprocă pentru a facilita punerea în aplicare a prezentei directive. Ele asigură confidenţialitatea informaţiilor pe care le schimbă.
(2) Autorităţile competente ale statului membru gazdă şi ale statului membru de origine fac schimb de informaţii privind sancţiunile disciplinare sau penale care au fost acordate sau privind alte fapte specifice grave care pot avea consecinţe asupra exercitării activităţilor în temeiul prezentei directive, cu respectarea legislaţiei privind protecţia datelor cu caracter personal prevăzută de Directiva 95/46/CE a Parlamentului European şi a Consiliului din 24 octombrie 1995 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date şi de Directiva 2002/58/CE a Parlamentului European şi a Consiliului din 12 iulie 2002 privind prelucrarea datelor personale şi protejarea confidenţialităţii în sectorul comunicaţiilor publice (Directiva asupra confidenţialităţii şi comunicaţiilor electronice).

Statul membru de origine examinează veridicitatea faptelor, iar autorităţile sale decid cu privire la natura şi amploarea investigaţiilor pe care trebuie să le realizeze şi comunică statului membru gazdă concluziile rezultate din informaţiile transmise.
(3) Fiecare stat membru desemnează, până la 20 octombrie 2007, autorităţile şi organismele competente autorizate să elibereze sau să primească titlurile de calificare şi alte documente sau informaţii, precum şi pe cele autorizate să primească cererile şi să ia deciziile prevăzute în prezenta directivă şi informează de îndată celelalte state membre şi Comisia cu privire la aceasta.
(4) Fiecare stat membru desemnează un coordonator al activităţilor autorităţilor menţionate la alineatul (1) şi informează celelalte state membre şi Comisia cu privire la aceasta.

Coordonatorii au următoarele sarcini:

(a) să promoveze o aplicare uniformă a prezentei directive;

(b) să colecteze toate informaţiile utile punerii în aplicare a prezentei directive, în special cele privind condiţiile de acces la profesiile reglementate în statele membre.

Pentru îndeplinirea sarcinii prevăzute la litera (b), coordonatorii pot apela la punctele de contact menţionate la articolul 57.

Punctele de contact

Fiecare stat membru a desemnat, până la 20 octombrie 2007, un punct de contact care are următoarele sarcini:
(a) să furnizeze cetăţenilor şi punctelor de contact din celelalte state membre orice informaţie utilă pentru recunoaşterea calificărilor profesionale prevăzută de prezenta directivă, în special informaţii privind legislaţia naţională care reglementează profesiile şi exercitarea acestora, inclusiv legislaţia socială, precum şi, după caz, normele de deontologie;
(b) să asiste cetăţenii în realizarea drepturilor conferite în temeiul prezentei directive, după caz, în cooperare cu celelalte puncte de contact şi autorităţile competente ale statului membru gazdă.
La cererea Comisiei, punctele de contact o informează cu privire la rezultatele cazurilor tratate în temeiul literei (b), în termen de două luni de la data sesizării lor.
În articolul 58 se face referire la Comitetul pentru recunoaşterea calificărilor profesionale, precizându-se că:
(1) această comisie este asistată de un comitet pentru recunoaşterea calificărilor profesionale, denumit în continuare „comitet”, format din reprezentanţii statelor membre şi prezidat de un reprezentant al Comisiei. Comitetul îşi stabileşte regulamentul de procedură. 

Comisia consultă experţi din grupurile profesionale în cauză în mod corespunzător, în special în cadrul lucrărilor comitetului.

În Titlul VI se precizează că, de la 20 octombrie 2007, statele membre prezintă Comisiei, la fiecare doi ani, un raport privind punerea în aplicare a sistemului introdus. În afară de observaţii generale, acest raport cuprinde un rezumat statistic al deciziilor luate, precum şi o descriere a principalelor probleme care decurg din punerea în aplicare a prezentei directive.

De la 20 octombrie 2007, Comisia elaborează, la fiecare cinci ani, un raport privind punerea în aplicare a prezentei directive.

În cazul în care, pentru aplicarea unei dispoziţii a prezentei directive, un stat membru întâmpină dificultăţi majore în anumite domenii, Comisia examinează respectivele dificultăţi în colaborare cu statul membru în cauză. După caz, Comisia decide, în conformitate cu procedura prevăzută să permită statului membru respectiv să deroge de la aplicarea dispoziţiei în cauză, pentru o perioadă limitată.

Referitor la transpunerea directivei, în  articolul 63 se precizează că statele membre pun în aplicare actele cu putere de lege şi actele administrative necesare pentru a se conforma prezentei directive până la 20 octombrie 2007. Statele membre informează de îndată Comisia cu privire la aceasta. Atunci când statele membre adoptă aceste dispoziţii, ele conţin o trimitere la prezenta directivă sau sunt însoţite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

Directiva este însoţită de următoarele anexe: 

Anexa I - Lista asociaţiilor sau organizaţiilor profesionale care îndeplinesc condiţiile prevăzute la articolul 3 alineatul (2);
Anexa II - Lista formărilor care au o structură specială prevăzute la articolul 11 alineatul (6) litera (c); 
Anexa III - Lista formărilor reglementate, prevăzute la articolul 13 alineatul (2) paragraful al treilea;
Anexa IV - Activităţi pe categorii de experienţă profesională prevăzute la articolele 17, 18 şi 19;
Anexa V - Recunoaşterea pe baza coordonării condiţiilor minime de formare;
Anexa VI - Drepturi dobândite, aplicabile profesiilor recunoscute pe baza coordonării condiţiilor minime de formare profesională;
Anexa VII - Documente şi certificate necesare în conformitate cu articolul 50 alineatul (1).
Implementarea directivei

În pofida faptului că dreptul cetăţenilor UE de a se stabili sau de a furniza servicii într-un alt stat membru este unul fundamental, reglementările naţionale care recunosc doar calificările profesionale ori o anumită jurisdicţie reprezintă un obstacol în calea libertăţii de circulaţie a persoanelor şi serviciilor. 

De altfel, o serie de state membre ale UE, din raţiuni diverse, nu se grăbesc să implementeze prevederile Directivei CE nr. 36/2005 privind recunoaşterea calificărilor profesionale. Opt state UE (Austria, Cipru, Belgia, Franţa, Grecia, Irlanda, Luxemburg, Spania) refuză încă să recunoască diplomele şi calificările cetăţenilor români care doresc să furnizeze servicii transfrontaliere, fapt ce contravine reglementărilor stabilite la nivel european.

Potrivit datelor deţinute de CE, există o slabă preocupare din partea statelor membre de a transpune în practică prevederile acestora. Deşi termenul până la care Directiva CE nr. 36/2005 privind „Recunoaşterea reciprocă a diplomelor şi calificărilor profesionale” trebuia transpusă în legislaţiile naţionale era 20 octombrie 2007, până la finele anului 2007 doar 15 state au raportat unele acţiuni referitoare la îndeplinirea acestui obiectiv. Mai mult, 11 state nu au transmis CE niciun fel de comunicare referitoare la aceasta. Singurele state care au raportat o transpunere completă sunt Danemarca şi Suedia. Potrivit prevederilor legale, CE are posibilitatea de a exercita dreptul sau de a acţiona în judecată statele membre care nu au comunicat măsurile de transpunere sau au transpus parţial Directiva. 

Profesiile care vor face în prealabil obiectul unei Directive sectoriale şi care nu îndeplinesc condiţiile necesare unei recunoaşteri automate vor avea dreptul legal de a beneficia de sistemul general de recunoaştere. 

Statele vor avea dreptul să desemneze autorităţi şi organe competente, care vor avea ca obiectiv transmiterea ori primirea de documente referitoare la calificări. De asemenea, ele vor înfiinţa un punct de contact care să furnizeze informaţii cetăţenilor săi şi cetăţenilor europeni cu privire la recunoaşterea calificărilor profesionale. În prezent, CE nu dispune de o bază de date cu privire la profesiile reglementate din diferite state membre, fapt pentru care Direcţia Generală pentru Piaţa Internă a decis să realizeze o astfel de bază de date care depinde, în mare măsură, de informaţiile furnizate de statele membre. Autoritatea care va decide ce profesii sunt sau nu reglementate în statele membre este numită de către guvernele naţionale.

Codul de Conduită la nivelul Uniunii 

Prevederile Directivei CE nr. 123/2006 privind „Serviciile pe Piaţa Internă” trebuie să fie transpuse în practică până în anul 2009. Pentru profesiile liberale europene, importanţa Directivei constă în elaborarea codurilor de conduită la nivel european care să permită protejarea membrilor profesiilor liberale faţă de ingerinţele autorităţilor publice, precum şi a beneficiarilor serviciilor acestora.

În baza principiului subsidiarităţii, fiecare stat membru al UE are obligaţia de a elabora Codul de Conduită la nivel naţional, în baza căruia asociaţiile profesionale îşi vor elabora propriul lor cod deontologic. Totodată, Directiva facilitează libera circulaţie a persoanelor şi serviciilor în cadrul UE, dat fiind faptul că prestatorii de servicii din statele membre respectă regulile pe care le cunosc deja, fapt ce ajută la creşterea încrederii consumatorilor faţă de prestatorii de servicii dintr–un alt stat membru. 

Accelerarea unificării pieţei interne europene a presupus instituirea Sistemului Informatic al Pieţei Interne (IMI), al cărui rol este să comunice cu fiecare stat membru pentru a stoca informaţiile necesare diferiţilor actori din piaţă. Sistemul IMI, componenta “Profesional Qualifications”, a fost realizat de către DIGIT, sub coordonarea DG MARKET, pentru a facilita comunicarea între Autorităţile Competente din Statele Membre ale Spaţiului Economic European prin intermediul unei aplicaţii web-based IMI-NET. Pentru instruirea utilizatorilor care folosesc IMI-NET, dar şi pentru testarea funcţionalităţii sistemului, există o versiune de test a aplicaţiei, numită ¨Bază de date pentru simulare¨.

Un rol important în cadrul mecanismelor europene care asigură implementarea Codului de Conduită îl are autoritatea împuternicită cu implementarea celor două directive ce privesc profesiile liberale şi care constituie „singurul punct de contact”. 

4. Recunoaşterea diplomelor şi a calificărilor în România 

Recunoaşterea diplomelor şi calificărilor profesionale pentru profesiile reglementate din România se aplică oricărui cetăţean al unui stat membru din UE sau din Spaţiul Economic European care doreşte să lucreze în România, independent sau ca angajat. Instituţia responsabilă cu recunoaşterea diplomelor este Centrul Naţional de Recunoaştere şi Echivalare din Ministerul Educaţiei, Cercetării şi Inovaţiei. De asemenea, Centrul recunoaşte diplomele şi documentele de studii pentru cetăţenii străini care solicită autorizaţie de muncă. 

Diploma reprezintă orice document sau ansamblu de documente care atestă nivelul de pregătire, care: 

· A fost eliberat de o autoritate competentă dintr-un stat membru UE sau SEE; 

· Atestă faptul că titularul a încheiat un ciclu de studii superioare de minim 3 ani sau cu o durată echivalentă într-o formă de învăţământ de lungă durată sau în cadrul unei universităţi, o instituţie de învăţământ superior sau într-o altă instituţie cu un nivel asemănător, urmând cursuri de formare profesională, pe lângă ciclul de studii superioare, dacă statul de origine impune astfel de condiţii; 

· Atestă faptul că titularul deţine calificarea profesională necesară pentru o profesie reglementată sau pentru ocuparea unei profesii în statul de origine, doar dacă formarea atestată de documentele prevăzute în acest paragraf a fost dobândită în principal în UE sau SEE sau în cazul în care titularul acestor documente are o experienţă profesională de cel puţin 3 ani, atestată într-un stat membru care-i recunoaşte titlul eliberat de un stat terţ. 

De asemenea, este considerată diplomă orice document eliberat de o autoritate competentă dintr-un stat membru, dacă se referă la o pregătire dobândită în UE sau SEE. Diplomele trebuie, de asemenea, să fie recunoscute de autoritatea competentă dintr-un stat membru cu un nivel echivalent celor menţionate anterior, doar dacă prevede aceleaşi drepturi de acces la o profesie reglementată în statul membru de origine.

Directiva CE nr. 36/2005 privind recunoaşterea reciprocă a diplomelor şi calificărilor profesionale adoptată de Parlamentul şi Consiliul European la jumătatea anului 2005 defineşte profesiile liberale ca „fiind acele profesii care sunt exercitate pe baza unor calificări profesionale relevante, cu titlu personal, având propria lor responsabilitate şi de o manieră profesională independentă, oferind servicii intelectuale şi conceptuale în interesul clienţilor şi publicului”. Recunoaşterea unei „ocupaţii” sau a unei „activităţi” ca fiind sau nu profesie liberală diferă de la o ţară la alta, în funcţie de stadiul de dezvoltare economică, tradiţii, legislaţie etc. Dezvoltarea economică accelerată determină apariţia unor noi „activităţi”, care, pe măsura profesionalizării lor, devin, în mod indubitabil, profesii liberale. Prin urmare, analiştii se aşteaptă ca, în viitor, sectorul socio–economic al profesiilor liberale, recunoscut de Parlamentul European prin mai multe hotărâri ca fiind unul distinct, să cunoască o extindere rapidă, dobândind o pondere din ce în ce mai mare în cadrul societăţii româneşti. În prezent, la nivelul UE există aproape 800 de profesii reglementate. O profesie este considerată reglementată atunci când accesul şi exercitarea ei se realizează pe baza unei calificări specifice. Fiecare stat membru este responsabil cu furnizarea şi actualizarea informaţiilor pentru profesiile reglementate, inclusiv pentru autorităţile competente fiecărei profesii şi a statisticilor aferente. În România nu există încă un act normativ cuprinzător care să definească, în mod clar, toate profesiile liberale şi să stabilească criteriile pe baza cărora o profesie poate fi considerată ca fiind sau nu liberală.

Termenul de profesie reglementată a fost instituit odată cu promulgarea Legii nr. 200/2004 privind „Recunoaşterea diplomelor şi calificărilor profesionale” pentru profesiile reglementate din România, adoptarea acestei legi fiind o cerinţă a UE. 

În pofida unei evoluţii contradictorii, cadrul juridic din România după 1989 a permis înfiinţarea şi dezvoltarea profesiilor liberale. Unele profesii liberale au fost înfiinţate în baza unor legi speciale aprobate de Parlament, cum este cazul avocaţilor, notarilor publici, arhitecţilor, auditorilor financiari, experţilor contabili şi contabililor autorizaţi, practicienilor în insolvenţă, medicilor, medicilor dentişti, farmaciştilor, medicilor veterinari, psihologilor, asistenţilor medicali şi moaşelor, geodezilor, consultanţilor fiscali etc. Altele s-au înfiinţat prin hotărâre judecătorească, în baza Ordonanţei nr. 26/2000 privind asociaţiile şi fundaţiile, cum sunt evaluatorii, experţii tehnici, medicii stomatologi cu practică privată etc. În ultima perioadă, se constată o tendinţă în a prefera această formulă, deoarece se evită, pe de-o parte, procedura greoaie de adoptare a unor legi speciale care să le reglementeze, iar pe de altă parte se implementează sistemul agreat de CE, în baza căruia reglementarea profesiei se realizează în cadrul acesteia.

Directiva 2005/36/CE - etapele implementării în România
În vederea implementării în România a prevederilor Directivei 2005/36/CE  s-a constituit, în iunie 2006, Grupul de lucru responsabil cu transpunerea Directivei 2005/36/CE, coordonat de Centrul Naţional de Recunoaştere şi Echivalare a Diplomelor (CNRED)
 şi format din reprezentanţi ai principalelor autorităţi competente pentru profesiile reglementate din România (autorităţi publice şi organizaţii profesionale).

În cadrul acestui Grup de lucru, s-a decis ca Directiva 2005/36/CE să fie transpusă prin amendarea legislaţiei existente în domeniul recunoaşterii calificărilor profesionale.

În septembrie 2006, în vederea transpunerii dispoziţiilor privind cooperarea administrativă, a fost creat Grupul de lucru responsabil cu implementarea Sistemului IMI.


În 23 iunie 2008 a avut loc, la Bucureşti, lansarea oficială în România a Sistemului IMI.

România şi-a îndeplinit obligaţia privind transpunerea Directivei 2005/36/CE până la 20 octombrie 2007, de la această dată intrându-se în faza de implementare efectivă a acestor dispoziţii.

CNRED a înregistrat, până în prezent, un număr de 36 de autorităţi competente. Toate autorităţile competente şi-au actualizat paginile web cu noua legislaţie în materie.

Legea nr. 200/2004, cu modificările şi completările ulterioare transpune dispoziţiile privind sistemul general de recunoaştere aplicabil profesiilor reglementate, inclusiv profesiilor liberale (avocat, psiholog etc).
În ceea ce priveşte recunoaşterea calificărilor pentru profesiile sectoriale recunoscute automat (medic, medic dentist, farmacist, asistent medical generalist, moaşă, medic veterinar şi arhitect), s-au întreprins o serie de măsuri atât la nivel naţional, cât şi la nivel european pentru facilitarea recunoaşterii automate a calificărilor obţinute în România.
Sistemul IMI
Ministerul Educaţiei, prin CNRED, este desemnat, prin Memorandumul Guvernul României nr. 5/4459/CPT din 24.08.2007, Coordonator Delegat, pentru Implementarea în România a Sistemului IMI (Internal Market Information System) - Sistemul de Informare al Pieţei Interne, componenta "Calificări Profesionale" (Professional Qualifications - IMI PQ). Sistemul este dezvoltat de către Comisia Europeană. 

În România, Departamentul pentru Afaceri Europene – DAE are calitatea de Coordonator Naţional IMI. 
Sistemul IMI a fost implementat pentru cele 4 profesii pilot (medic, farmacist, contabil autorizat şi fizioterapeut). România s-a aflat printre primele 4 state care au înregistrat toate autorităţile competente în Sistemul IMI pentru cele 4 profesii.

Din data de 22 februarie 2008, aplicaţia IMI-NET este complet funcţională.
La 10 martie 2008 s-a înregistrat prima solicitare către o autoritate competentă din România.

La 23 iunie 2008 a avut loc la Bucureşti lansarea oficială a Sistemului de Informare pentru Piaţa internă în România.

Până în prezent, s-au înregistrat 39 de solicitări către autorităţile competente din România, dintre care 5 cereri sunt încă în curs şi au fost formulate două cereri din partea României către autorităţi competente din Ungaria şi Italia.
Sistemul IMI a fost extins, în septembrie 2008, la profesiile de cadru didactic în învăţământul preuniversitar şi de radiograf/radiolog.

În 2006, Ministerul Educaţiei şi Cercetării, prin Centrul Naţional de Recunoaştere şi Echivalare a Diplomelor, a fost desemnat ca responsabil pentru implementarea Directivei 2005/36/CE în legislaţia naţională. În vederea transpunerii, s-a constituit Grupul de Lucru pentru transpunerea Directivei 2005/36/EC, prin Ordinul Ministrului Educaţiei şi Cercetării.

Autorităţile competente române menţionate în Legea nr. 200/2004, cu modificările şi completările ulterioare, sunt responsabile cu recunoaşterea profesională a calificărilor dobândite în statele membre ale Uniunii Europene, ale Spaţiului Economic European şi în Confederaţia elveţiană de cetăţenii acestor state care doresc să exercite o profesie reglementată în România.

CNRED este autoritatea competentă pentru recunoaşterea profesională a calificărilor obţinute în străinătate, în vederea obţinerii permisului de muncă eliberat de către Ministerul Muncii, Familiei şi Protecţiei Sociale, cu avizul Oficiului Român pentru Imigrări.
CNRED eliberează, în conformitate cu Legea nr. 200/2004, cu modificările şi completările ulterioare, o adeverinţă de conformitate a studiilor cu prevederile Directivelor 2005/36/CE şi 2006/100/CE, pentru profesiile nereglementate din România.


Pentru profesiile reglementate, menţionate în Legea nr. 200/2004, cu modificările şi completările ulterioare, o astfel de adeverinţă este eliberată de către autorităţile competente corespunzătoare.

Pentru profesiile de medic, medic dentist, farmacist, asistent medical generalist, moaşă, medic veterinar şi arhitect se aplică principiile recunoaşterii automate, care se realizează de către organizaţiile profesionale şi autorităţile publice corespunzătoare:

· Ministerul Sănătăţii pentru profesiile de medic, medic dentist, farmacist, asistent medical generalist şi moaşă;

· Colegiul Medicilor Veterinari din România pentru profesia de medic veterinar;

· Ordinul Arhitecţilor din România pentru profesia de arhitect.

ANEXĂ

Parcursul României - implementarea directivelor europene privind recunoaşterea diplomelor şi calificărilor profesionale 

Implementarea a constat în adoptarea unor acte normative conținând norme de aplicare.
Titlul I – Dispoziţii generale

· Legea nr. 200/2004 privind recunoaşterea diplomelor şi calificărilor profesionale pentru profesiile reglementate din România (M.Of. nr. 500/3 iunie 2004)

· Ordonanţa de Urgenţă a Guvernului nr. 109/ 2007 pentru modificarea şi completarea Legii nr. 200/2004 privind recunoaşterea diplomelor şi calificărilor profesionale pentru profesiile reglementate în România (M.Of nr. 706/18 octombrie 2007)

· Legea nr. 117/2008 privind aprobarea OUG nr. 109/2008 (M.Of. nr. 410/2 iun. 2008)

Titlul II – Libera prestare a serviciilor

· Ordonanţa de Urgenţă a Guvernului nr. 109/ 2007 pentru modificarea şi completarea Legii nr. 200/2004 privind recunoaşterea diplomelor şi calificărilor profesionale pentru profesiile reglementate în România (M.Of nr. 706/18 octombrie 2007)

· Legea nr. 95/2006 privind reforma în domeniul sănătăţii (M.Of nr. 372/28 aprilie 2006, rectificare prin M.Of nr. 391/5 mai 2006)

· Hotărârea de Guvern nr. 79/2008 pentru modificarea şi completarea Hotărârii Guvernului nr. 860/2004 privind recunoaşterea calificării de medic veterinar şi reglementarea unor aspecte referitoare la exercitarea profesiei de medic veterinar (M.Of. nr. 65/28 ianuarie 2008).

Titlul III – Libertatea de stabilire

Capitolul I - Regimul general al titlurilor de calificare

· Ordonanţa de Urgenţă a Guvernului nr. 109/2007 pentru modificarea şi completarea Legii nr. 200/2004 privind recunoaşterea diplomelor şi calificărilor profesionale pentru profesiile reglementate în România (M.Of nr. 706/18 octombrie 2007)

· Hotărârea de Guvern nr. 1282/2007 pentru aprobarea normelor privind recunoaşterea diplomelor, certificatelor şi titlurilor de medic, de medic dentist, de farmacist, de asistent medical generalist şi de moaşă eliberate de un stat membru al Uniunii Europene, de un stat aparţinând Spaţiului Economic European sau de Confederaţia Elveţiană (M.Of. nr. 733/30 octombrie 2007).

Capitolul II - Recunoaşterea experienţei profesionale

· Ordinul ministrului muncii, solidarităţii sociale şi familiei nr. 51/2007 pentru aprobarea Procedurii de atestare a calificării - pregătire şi experienţă profesională - dobândite în România, în afara sistemului naţional de învăţământ, de către cetăţenii români care doresc să desfăşoare activităţi, în mod independent sau ca salariaţi, pe teritoriul unui stat membru al Uniunii Europene (M.Of nr. 105 /12 februarie 2007)

· Ordinul ministrului muncii, solidarităţii sociale şi familiei nr. 701/2003 pentru desemnarea instituţiei care să recunoască automat documentele care dovedesc calificarea dobândită în străinătate, în afara sistemului de învăţământ, de cetăţeni români sau cetăţeni ai statelor membre ale Uniunii Europene şi ai statelor aparţinând Spaţiului Economic European (M. Of. nr. 19/ 9 ianuarie 2004)

Capitolul III - Recunoaşterea pe baza coordonării condiţiilor minime de formare

· Hotărârea de Guvern nr. 1477/2003 pentru aprobarea criteriilor minime obligatorii de autorizare şi acreditare pentru instituţiile de învăţământ superior din domeniile: medicină, medicină dentară, farmacie, asistenţi medicali, moaşe, medicină veterinară, arhitectură, precum şi pentru colegiile de asistenţi medicali generalişti, pentru formarea de bază (M.Of.nr.10/ 8 ianuarie 2004)

· Hotărârea de Guvern nr. 860/2004 privind recunoaşterea calificării de medic veterinar şi reglementarea unor aspecte referitoare la exercitarea profesiei de medic veterinar (M.Of. nr. 529/11 iunie 2004)

· Hotărârea de Guvern nr. 79/2008 pentru modificarea şi completarea Hotărârii Guvernului nr. 860/2004 privind recunoaşterea calificării de medic veterinar şi reglementarea unor aspecte referitoare la exercitarea profesiei de medic veterinar (M.Of. nr. 65/28 ianuarie 2008)

· Legea nr. 95/2006 privind reforma în domeniul sănătăţii (M.Of. nr. 372/28 aprilie 2006, rectificare prin M.Of nr. 391/5 mai 2006)

· Hotărârea de Guvern nr. 267/2006 pentru aprobarea Normelor metodologice de aplicare a Legii nr. 184/2001 privind organizarea şi exercitarea profesiei de arhitect, republicată (M.Of. nr. 272/27 martie 2006)

· Hotărârea de Guvern nr. 940/2004 privind regimul calificărilor în profesiile de medic, medic dentist, farmacist, asistent medical generalist şi moaşă, dobândite în afara graniţelor României (M.Of. nr. 710/5 august 2004)

· Hotărârea de Guvern nr. 1282/2007 pentru aprobarea normelor privind recunoaşterea diplomelor, certificatelor şi titlurilor de medic, de medic dentist, de farmacist, de asistent medical generalist şi de moaşă eliberate de un stat membru al Uniunii Europene, de un stat aparţinând Spaţiului Economic European sau de Confederaţia Elveţiană (M.Of. nr. 733/30 octombrie 2007)

Capitolul IV - Dispoziţii comune în materie de stabilire

· Legea nr. 200/2004 privind recunoaşterea diplomelor şi calificărilor profesionale pentru profesiile reglementate din România (M.Of. nr. 500/3 iunie 2004)

· Hotărârea de Guvern nr. 1.921/ 2004 pentru modificarea anexelor nr. 2, 3 şi 5 la Legea nr. 200/2004 privind recunoaşterea diplomelor şi calificărilor profesionale pentru profesiile reglementate din România (M.Of. nr. 1174/13 dec. 2004)

· Ordonanţa de Urgenţă a Guvernului nr. 109/2007 pentru modificarea şi completarea Legii nr. 200/2004 privind recunoaşterea diplomelor şi calificărilor profesionale pentru profesiile reglementate în România (M.Of nr. 706/18 octombrie 2007)

· Legea nr. 95/2006 privind reforma în domeniul sănătăţii (M.Of nr. 372/28 aprilie 2006, rectificare prin M.Of nr. 391/5 mai. 2006)

· Hotărârea de Guvern nr. 1282/2007 pentru aprobarea normelor privind recunoaşterea diplomelor, certificatelor şi titlurilor de medic, de medic dentist, de farmacist, de asistent medical generalist şi de moaşă eliberate de un stat membru al Uniunii Europene, de un stat aparţinând Spaţiului Economic European sau de Confederaţia Elveţiană (M.Of. nr. 733/30 octombrie 2007) și

· Hotărârea de Guvern nr. 79/2008 pentru modificarea şi completarea Hotărârii Guvernului nr. 860/2004 privind recunoaşterea calificării de medic veterinar şi reglementarea unor aspecte referitoare la exercitarea profesiei de medic veterinar (M.Of. nr. 65/28 ianuarie 2008)

Titlul V - Cooperarea administrativă şi competenţele de executare

· Legea nr. 200/2004 privind recunoaşterea diplomelor şi calificărilor profesionale pentru profesiile reglementate din România (M.Of. nr. 500/3 iunie 2004)

· Ordonanţa de Urgenţă a Guvernului nr. 109/2007 pentru modificarea şi completarea Legii nr. 200/2004 privind recunoaşterea diplomelor şi calificărilor profesionale pentru profesiile reglementate în România (M.Of nr. 706/18 octombrie 2007)

· Ministerul Sănătăţii Publice a adoptat OM nr. 36/2008 pentru aprobarea Metodologiei de organizare şi desfășurare a stagiului de adaptare, a probei de aptitudini, precum şi de stabilire a statutului persoanelor prevăzute la art. 40-42 din Hotărârea de Guvern nr. 1282/2007, care urmează măsura compensatorie în vederea recunoaşterii profesionale în România.

· CNRED a adoptat OM nr. 4022/2008 privind aprobarea Regulamentului de organizare şi funcționare a Centrului Naţional de Recunoaştere şi Echivalare a Diplomelor şi a Metodologiei de recunoaştere şi echivalare a diplomelor, certificatelor şi titlurilor ştiinţifice.

� Jurisprudenţă relevantă


Surinder Singh C-370/90


� Jurisprudenţă relevantă


Van Duyn (41/74) – cu privire la aplicabilitatea directă a liberei circulaţii;


Lawrie-Blum vs. Land-ul Baden-Wurttemberg – Speţa 66/85 – cu privire la caracteristicile fundamentale ale relaţiilor în domeniul ocupaţional;


Comisia CE vs. Belgia Speţa C-344/95; Antonissen – cu privire la căutarea unui loc de muncă;


Vougioukas C-443/93; Reyners C-2/74; Thijssen C-42/92 – cu privire la restricţionarea angajării în cadrul serviciului public.


� Jurisprudenţă relevantă


Reyners C-2/74 cu privire la libertatea de stabilire


Van Binsbergen C-33/74 cu privire la libertatea prestării serviciilor


Steymann vs. staatssecretaris van Justice 1988 C 196/ 87


Rush Portuguesa C-113/ 89; Vander Elst C43/93 cu privire la furnizarea serviciilor şi statutul cetăţenilor din terţe ţări


Heylens C-222/86; Vlassopolou C 340/89; Bouchoucha C16/89 cu privire la recunoaşterea reciprocă a calificărilor


� Perspectiva internaţională cu privire la recunoaşterea reciprocă a calificărilor profesionale a fost determinată de un set de reglementări care au prezentat poziţia UE, la care se adaugă, începând cu anul 1997, Convenţia de la Lisabona – care transcend frontierele Uniunii Europene şi stabilesc premisele pentru realizarea unei înţelegeri internaţionale comune.


Convenţia de la Lisabona cu privire la Recunoaşterea Calificărilor în Învaţământul Superior în Regiunea Europei a completat o serie de iniţiative ale Consiliului Europei/UNESCO referitoare la recunoaşterea la nivel academic în Europa:


- Convenţia Europeană cu privire la Echivalarea Diplomelor şi Admiterea în Universităţi (1953, ETS Nr. 15) şi Protocolul său (1964, ETS Nr. 49);


- Convenţia Europeană cu privire la Echivalarea Perioadelor de Studiu Universitar (1956, ETS 21);


- Convenţia Europeană cu privire la Recunoaşterea la Nivel Academic a Calificărilor (1959, ETS Nr. 32);


- Convenţia de Recunoaştere a Studiilor şi Diplomelor în Învaţământul Superior în Statele membre ale Regiunii Europei (1977);


- Convenţia Europeană cu privire la Echivalarea Perioadelor de Studiu Universitar (1990, ETS Nr. 138).


Convenţia se referă la evaluarea calificărilor dobândite prin acordarea accesului la învăţământul superior, principalele sale caracteristici fiind accentul asupra transparenţei procedurilor de evaluare pentru recunoaşterea academică. Până la 15 ianuarie 2002, convenţia fusese semnată de 41 state (inclusiv SUA, Canada şi Australia, Israel şi Kazahstan), ratificată de 24 state şi intrată în vigoare în aceleaşi 24 de ţări.


România a semnat acordul la 11/04/1997, a ratificat-o la 12/01/1999 şi a intrat în vigoare două luni mai târziu (01/03/1999), fiind una din primele ţări care s-au conformat şi au aplicat principiile acesteia.


� Semnat în februarie 1986 şi intrat în vigoare la 1 iulie 1987.


� Calificările profesionale sunt de diferite niveluri de complexitate. Cadrul European al Calificărilor (� HYPERLINK "javascript:;" \o "EQF" �EQF�), precum şi Cadrul Naţional al Calificărilor din România stabilesc 8 niveluri ale calificărilor profesionale.


Nivelurile 1-5 se obţin prin studii preuniversitare, iar nivelurile 6-8 prin studii universitare, după cum urmează:


nivelul 6 de calificare se asigură prin studii universitare de licenţă;


nivelul 7 de calificare se asigură prin studii universitare de masterat;


nivelul 8 de calificare se obţine prin studii universitare de doctorat.


� � HYPERLINK "http://www.enic-naric.net/" �National Academic Recognition Information Centres (NARICs)�


�  � HYPERLINK "http://europa.eu.int/comm/education/programmes/socrates/ects_en.html" �European Credit Transfer System� - Sistemul European de Transferare a Creditelor vizează simplificarea recunoaşterii perioadelor de studiu peste graniţe. Introdus în 1989, funcţionează prin descrierea programelor educaţionale şi ataşarea creditelor disciplinelor aferente. ECTS completează programul Erasmus privind mobilitatea studenţilor cu rezultate foarte bune. 


� � HYPERLINK "http://www.cedefop.gr/transparency/refpoint.asp" �National Reference Points for vocational qualifications�.


� � HYPERLINK "http://eur-lex.europa.eu/LexUriServ/LexUriServ.do?uri=CONSLEG:2005L0036:20090427:RO:PDF" ��http://eur-lex.europa.eu/LexUriServ/LexUriServ.do?uri=CONSLEG:2005L0036:20090427:RO:PDF�


� � HYPERLINK "http://cnred.edu.ro/#regulament-organizare-functionare" ��http://cnred.edu.ro/#regulament-organizare-functionare�

